title: Σύσταση του Συμβουλίου, της 12ης Ιουλίου 2011 , σχετικά με το εθνικό πρόγραμμα μεταρρυθμίσεων της Λεττονίας για το 2011 και την έκδοση γνώμης του Συμβουλίου σχετικά με το επικαιροποιημένο πρόγραμμα σταθερότητας της Λεττονίας, 2011-2014

text:
               21.7.2011

               EL

               Επίσημη Εφημερίδα της Ευρωπαϊκής Ένωσης

               C 215/8

         ΣΫΣΤΑΣΗ ΤΟΥ ΣΥΜΒΟΥΛΊΟΥ
   της 12ης Ιουλίου 2011
   σχετικά με το εθνικό πρόγραμμα μεταρρυθμίσεων της Λεττονίας για το 2011 και την έκδοση γνώμης του Συμβουλίου σχετικά με το επικαιροποιημένο πρόγραμμα σταθερότητας της Λεττονίας, 2011-2014
   2011/C 215/03
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης και ιδίως το άρθρο 121 παράγραφος 2 και το άρθρο 148 παράγραφος 4,
   Έχοντας υπόψη τον κανονισμό (ΕΚ) αριθ. 1466/97 του Συμβουλίου, της 7ης Ιουλίου 1997, για την ενίσχυση της εποπτείας της δημοσιονομικής κατάστασης και την εποπτεία και το συντονισμό των οικονομικών πολιτικών (1) και ιδίως το άρθρο 9 παράγραφος 3,
   Έχοντας υπόψη τη σύσταση της Ευρωπαϊκής Επιτροπής,
   Έχοντας υπόψη τα συμπεράσματα του Ευρωπαϊκού Συμβουλίου,
   Έχοντας υπόψη τη γνώμη της Επιτροπής Απασχόλησης,
   Αφού ζήτησε τη γνώμη της Οικονομικής και Δημοσιονομικής Επιτροπής,
   Εκτιμώντας τα ακόλουθα:

               (1)

               Στις 20 Ιανουαρίου 2009, το Συμβούλιο εξέδωσε την απόφαση 2009/290/ΕΚ (2) για να διατεθεί στη Λεττονία μεσοπρόθεσμη χρηματοδοτική βοήθεια για περίοδο τριών ετών, σύμφωνα με τις διατάξεις του άρθρου 143 της Συνθήκης. Το συνοδευτικό μνημόνιο κατανόησης υπογράφηκε στις 28 Ιανουαρίου 2009 και τα μεταγενέστερα συμπληρώματά του θέτουν τους όρους οικονομικής πολιτικής βάσει των οποίων εκταμιεύθηκε η χρηματοδοτική συνδρομή. Η απόφαση 2009/290/ΕΚ τροποποιήθηκε στις 13 Ιουλίου 2009 με την απόφαση 2009/592/ΕΚ (3). Το τελευταίο συμπλήρωμα του μνημονίου κατανόησης υπογράφηκε τον Ιούνιο του 2011.

               (2)

               Στις 26 Μαρτίου 2010, το Ευρωπαϊκό Συμβούλιο συμφώνησε με την πρόταση της Επιτροπής για τη δρομολόγηση της στρατηγικής για την Ευρώπη 2020, μιας νέας στρατηγικής για την απασχόληση και την ανάπτυξη, η οποία, βασιζόμενη στο μεγαλύτερο συντονισμό των οικονομικών πολιτικών, θα επικεντρωθεί σε νευραλγικούς τομείς στους οποίους απαιτείται δράση ώστε να ενισχυθεί το δυναμικό βιώσιμης ανάπτυξης και ανταγωνιστικότητας της Ευρώπης.

               (3)

               Στις 13 Ιουλίου 2010, το Συμβούλιο εξέδωσε σύσταση σχετικά με τους γενικούς προσανατολισμούς της οικονομικής πολιτικής των κρατών μελών και της Ένωσης (2010 έως 2014) και στις 21 Οκτωβρίου 2010 το Συμβούλιο εξέδωσε απόφαση σχετικά με τις κατευθυντήριες γραμμές των πολιτικών απασχόλησης των κρατών μελών (4), οι οποίες από κοινού αποτελούν τις «ολοκληρωμένες κατευθυντήριες γραμμές». Τα κράτη μέλη καλούνταν να λαμβάνουν τις ολοκληρωμένες κατευθυντήριες γραμμές υπόψη στις εθνικές οικονομικές πολιτικές και πολιτικές απασχόλησης.

               (4)

               Στις 12 Ιανουαρίου 2011 η Επιτροπή εξέδωσε την πρώτη Ετήσια Επισκόπηση Ανάπτυξης, η οποία σηματοδοτεί την έναρξη ενός νέου κύκλου οικονομικής διακυβέρνησης στην ΕΕ και του πρώτου Ευρωπαϊκού Εξαμήνου εκ των προτέρων και ολοκληρωμένου συντονισμού πολιτικής, το οποίο εντάσσεται στη στρατηγική «Ευρώπη 2020».

               (5)

               Στις 25 Μαρτίου 2011, το Ευρωπαϊκό Συμβούλιο προσυπέγραψε τις προτεραιότητες για τη δημοσιονομική εξυγίανση και τη διαρθρωτική μεταρρύθμιση (σύμφωνα με τα συμπεράσματα του Συμβουλίου της 15ης Φεβρουαρίου και της 7ης Μαρτίου 2011 και κατόπιν της Ετήσιας Επισκόπησης της Ανάπτυξης που εκπόνησε η Επιτροπή). Τόνισε ότι πρέπει να δοθεί προτεραιότητα στην αποκατάσταση υγιών προϋπολογισμών και στη βιωσιμότητα των δημόσιων οικονομικών, στη μείωση της ανεργίας μέσω μεταρρυθμίσεων της αγοράς εργασίας και στην καταβολή νέων προσπαθειών για την ενίσχυση της οικονομικής μεγέθυνσης. Ζήτησε από τα κράτη μέλη να ενσωματώσουν αυτές τις προτεραιότητες σε συγκεκριμένα μέτρα που θα ενταχθούν στα αντίστοιχά τους προγράμματα σταθερότητας ή σύγκλισης και στα εθνικά τους προγράμματα μεταρρυθμίσεων.

               (6)

               Στις 25 Μαρτίου 2011, το Ευρωπαϊκό Συμβούλιο κάλεσε επίσης τα κράτη μέλη που συμμετέχουν στο Σύμφωνο για το Ευρώ + να υποβάλουν τις δεσμεύσεις τους, που θα περιληφθούν στα δικά τους προγράμματα σταθερότητας ή σύγκλισης και στα εθνικά τους προγράμματα μεταρρυθμίσεων. Το λεττονικό πρόγραμμα σύγκλισης και το εθνικό πρόγραμμα μεταρρυθμίσεων περιλαμβάνουν αναφορά στο Σύμφωνο για το Ευρώ +. Σε επιστολή που στάλθηκε στο Ευρωπαϊκό Συμβούλιο στις 17 Μαΐου 2011 επισημαίνονται συγκεκριμένες δεσμεύσεις και δράσεις για το 2011 που περιλαμβάνονται στα προγράμματα τα οποία συνάδουν με τους στόχους του Συμφώνου για το Ευρώ +.

               (7)

               Στις 29 Απριλίου 2011, η Λεττονία υπέβαλε το επικαιροποιημένο πρόγραμμα σύγκλισης 2011 για την περίοδο 2011-2014, καθώς και το εθνικό της πρόγραμμα μεταρρυθμίσεων 2011. Για να ληφθούν υπόψη οι διασυνδέσεις, τα δύο προγράμματα αξιολογήθηκαν ταυτοχρόνως.

               (8)

               Από το 2000 έως το 2007, η λεττονική οικονομία αναπτύχθηκε με ταχύτερους ρυθμούς από την οικονομία οποιουδήποτε άλλου κράτους μέλους, καταδεικνύοντας προοπτικές σύγκλισης, χρηματοπιστωτικές εισροές από το εξωτερικό και ιδιαίτερα έντονη καταναλωτική ζήτηση. Εντούτοις, εν μέρει τουλάχιστον λόγω μιας επεκτατικής μακροοικονομικής πολιτικής, προκλήθηκε υπερθέρμανση της οικονομίας. Συσσωρεύτηκαν σημαντικές ανισορροπίες, που εκφράστηκαν με έλλειμμα ισοζυγίου τρεχουσών συναλλαγών 22,3 % του ΑΕΠ το 2007 και 13,1 % το 2008· ως εκ τούτου, κατά την περίοδο 2008-2009, η οικονομία παρουσίασε την εντονότερη ύφεση στην ΕΕ. Κατά την περίοδο αυτή, το πραγματικό ΑΕΠ μειώθηκε σε σχέση με το υψηλότερο σημείο κατά 25 %, ενώ η κατάρρευση της εγχώριας ζήτησης εντάθηκε λόγω της ύφεσης στο παγκόσμιο εμπόριο. Το ποσοστό απασχόλησης στη Λεττονία, το οποίο προγενέστερα ήταν από τα υψηλότερα στην ΕΕ (75,8 % το 2008), μειώθηκε περισσότερο από 10 εκατοστιαίες μονάδες και το ποσοστό ανεργίας άνω του 18 % είναι πλέον ένα από τα υψηλότερα στην ΕΕ. Το δημόσιο έλλειμμα ήταν 9,7 % το 2009 λόγω όμως των μέτρων δημοσιονομικής εξυγίανσης, μειώθηκε το 2010 στο 7,7 %. Στο αποτέλεσμα αυτό περιλαμβάνονται σημαντικά μέτρα σταθεροποίησης υπέρ του χρηματοπιστωτικού τομέα, τα οποία αντιστοιχούσαν στο 1,1 % του ΑΕΠ το 2009 και στο 2,3 % του ΑΕΠ το 2010.

               (9)

               Με βάση την αξιολόγηση του επικαιροποιημένου προγράμματος σύγκλισης σύμφωνα με τον κανονισμό (ΕΚ) αριθ. 1466/97, το Συμβούλιο είναι της γνώμης ότι το μακροοικονομικό σενάριο στο οποίο βασίζονται οι δημοσιονομικές προβλέψεις που περιλαμβάνονται στο πρόγραμμα σύγκλισης είναι εφικτό, αν και η πρόβλεψη για τον πληθωρισμό μπορεί να τοποθετείται σε χαμηλά επίπεδα για το 2011. Η μεσοπρόθεσμη δημοσιονομική στρατηγική του προγράμματος σύγκλισης να μειώσει το ονομαστικό έλλειμμα γενικής κυβέρνησης κάτω από την τιμή αναφοράς του 3 % εντός της προθεσμίας που προβλέπεται στη σύσταση του Συμβουλίου της 7ης Ιουλίου 2009. Λαμβάνοντας υπόψη τα μέτρα που εφαρμόστηκαν από την έκδοση της σύστασης για τη διόρθωση της κατάστασης υπερβολικού ελλείμματος και τα επιπρόσθετα μέτρα δημοσιονομικής εξυγίανσης που αναφέρονται στο επικαιροποιημένο πρόγραμμα σύγκλισης, η σχεδιαζόμενη δημοσιονομική προσπάθεια για την περίοδο 2011-2012 συνάδει με την απαιτούμενη προσαρμογή. Λαμβανομένου υπόψη του σημείου εκκίνησης, το πρόγραμμα σύγκλισης δεν προβλέπει την επίτευξη του μεσοπρόθεσμου στόχου (ΜΣ) μέχρι τη λήξη της περιόδου του προγράμματος, ενώ η σχεδιαζόμενη δημοσιονομική προσπάθεια για την επίτευξη του ΜΣ μετά τη διόρθωση της κατάστασης υπερβολικού ελλείμματος θα μπορούσε να επιταχυνθεί, ιδίως κατά το 2013. Η προβλεπόμενη στο πρόγραμμα σύγκλισης πορεία της δημοσιονομικής εξυγίανσης βασίζεται κατά κύριο λόγο στις δαπάνες. Οι δημοσιονομικοί στόχοι ενέχουν κινδύνους υποχώρησης, δεδομένου ότι το πρόγραμμα σύγκλισης δεν παρέχει πλήρη στοιχεία σχετικά με τα μέτρα που θα στηρίξουν την επίτευξη των στόχων που έχουν οριστεί. Τα εν λόγω μέτρα αναμένεται να προβλεφθούν στους επόμενους προϋπολογισμούς. Η μείωση του πρωτογενούς ελλείμματος σε μεσοπρόθεσμη βάση, όπως προβλέπεται στο πρόγραμμα σύγκλισης, θα συμβάλει στο να περιοριστούν οι κίνδυνοι για τη βιωσιμότητα των δημόσιων οικονομικών.

               (10)

               Η Επιτροπή έχει αξιολογήσει το πρόγραμμα σύγκλισης και το εθνικό πρόγραμμα μεταρρυθμίσεων. Έχει λάβει υπόψη όχι μόνο τη σημασία του για τη βιώσιμη δημοσιονομική και κοινωνικοοικονομική πολιτική στη Λετονία, αλλά και την συμμόρφωση προς τους κανόνες και τις κατευθυντήριες γραμμές της ΕΕ, δεδομένης της ανάγκης να ενισχυθεί η γενική οικονομική διακυβέρνηση της ΕΕ, μέσω της συνεκτίμησης στοιχείων σε επίπεδο ΕΕ κατά τη διαμόρφωση των μελλοντικών εθνικών αποφάσεων. Στο πλαίσιο αυτό, η Επιτροπή τονίζει ότι επείγει η εφαρμογή των προγραμματισμένων μέτρων με σκοπό την συμμόρφωση προς την απόφαση 2009/290/ΕΚ,

         ΣΥΝΙΣΤΑ να αναλάβει η Λεττονία δράση ώστε:
   Να εφαρμοστούν τα μέτρα που προβλέπονται στην απόφαση αριθ. 2009/290/ΕΚ, όπως τροποποιήθηκε με την απόφαση αριθ. 2009/592/ΕΚ, και εξειδικεύονται περαιτέρω στο μνημόνιο κατανόησης της 20ής Ιανουαρίου 2009 και στα μεταγενέστερα συμπληρώματά του, ειδικότερα στο τελευταίο συμπλήρωμα της 7ης Ιουνίου 2011.

      Βρυξέλλες, 12 Ιουλίου 2011.

            Για το Συμβούλιο

            Ο Πρόεδρος

         J. VINCENT-ROSTOWSKI

      (1)  ΕΕ L 209 της 2.8.1997, σ. 1.

      (2)  ΕΕ L 79 της 25.3.2009, σ. 39.

      (3)  ΕΕ L 202 της 4.8.2009, σ. 52.

      (4)  Διατηρούνται για το 2011 με την απόφαση 2011/308/ΕΕ του Συμβουλίου, της 19ης Μαΐου 2011, για τις κατευθυντήριες γραμμές των πολιτικών απασχόλησης των κρατών μελών (ΕΕ L 138 της 26.5.2011, σ. 56).


               9.3.2016

               EL

               Επίσημη Εφημερίδα της Ευρωπαϊκής Ένωσης

               C 93/186

         P7_TA(2013)0382
   Πολιτική της ΕΕ έναντι της Λευκορωσίας
   Σύσταση του Ευρωπαϊκού Κοινοβουλίου της 12ης Σεπτεμβρίου 2013 προς το Συμβούλιο, την Επιτροπή και την Ευρωπαϊκή Υπηρεσία Εξωτερικής Δράσης σχετικά με πολιτική της ΕΕ έναντι της Λευκορωσίας (2013/2036(INI))
   (2016/C 093/30)

      Το Ευρωπαϊκό Κοινοβούλιο,

               —

               έχοντας υπόψη το ψήφισμα του Ευρωπαϊκού Κοινοβουλίου της 26ης Οκτωβρίου 2012 σχετικά με την κατάσταση στη Λευκορωσία μετά τις βουλευτικές εκλογές της 23ης Σεπτεμβρίου 2012 (1)

               —

               έχοντας υπόψη το ψήφισμά του της 29ης Μαρτίου 2012 σχετικά με την κατάσταση στη Λευκορωσία (2),

               —

               έχοντας υπόψη το ψήφισμά του της 12 Μαΐου 2011 σχετικά με τη Λευκορωσία (3),

               —

               έχοντας υπόψη το ψήφισμά του της 20ής Ιανουαρίου 2011 σχετικά με την κατάσταση στη Λευκορωσία (4),

               —

               έχοντας υπόψη το ψήφισμά του της 12ης Σεπτεμβρίου 2012 σχετικά με την ετήσια έκθεση του Συμβουλίου προς το Ευρωπαϊκό Κοινοβούλιο για την κοινή εξωτερική πολιτική και πολιτική ασφαλείας (5),

               —

               έχοντας υπόψη το ψήφισμα που ενέκρινε στις 14 Δεκεμβρίου 2011 σχετικά με την αναθεώρηση της ευρωπαϊκής πολιτικής γειτονίας (6),

               —

               έχοντας υπόψη το ψήφισμα της διάσκεψης της Εθνικής Πλατφόρμας του φόρουμ της κοινωνίας των πολιτών της Ανατολικής Εταιρικής Σχέσης της 1ης Ιουνίου 2013,

               —

               έχοντας υπόψη το ψήφισμά του της 7ης Απριλίου 2011 σχετικά με την αναθεώρηση της Ευρωπαϊκής Πολιτικής Γειτονίας — Ανατολική Διάσταση (7),

               —

               έχοντας υπόψη τη δήλωση της Συνόδου Κορυφής της Πράγας του 2009 για την Ανατολική Εταιρική Σχέση,

               —

               έχοντας υπόψη τα συμπεράσματα του Συμβουλίου Εξωτερικών Υποθέσεων της 15ης Οκτωβρίου 2012 καθώς και τον κανονισμό (ΕΕ) αριθ. 1014/2012 του Συμβουλίου της 6ης Νοεμβρίου 2012 σχετικά με περιοριστικά μέτρα εις βάρος της Λευκορωσίας (8),

               —

               έχοντας υπόψη το άρθρο 97 του Κανονισμού του,

               —

               έχοντας υπόψη τη σύσταση εκ μέρους της Επιτροπής Εξωτερικών Υποθέσεων (A7–0261/2013),

               Α.

               λαμβάνοντας υπόψη ότι από το 1994 δεν έχουν διεξαχθεί ελεύθερες και δίκαιες εκλογές βάσει εκλογικής νομοθεσίας που συνάδει με τα διεθνή πρότυπα·

               Β.

               λαμβάνοντας υπόψη ότι η αρχή της διάκρισης των εξουσιών καταργήθηκε ουσιαστικά από τη συνταγματική μεταρρύθμιση του 1996 και ότι η πολιτική αντιπολίτευση δεν εκπροσωπείται έκτοτε σε πολιτικούς θεσμούς και δεν είναι σε θέση να συμμετέχει στη διαμόρφωση και υλοποίηση της πολιτικής πορείας της χώρας·

               Γ.

               λαμβάνοντας υπόψη ότι, την ίδια περίοδο, παραβιάστηκαν συστηματικά και μαζικά τα ανθρώπινα δικαιώματα και οι θεμελιώδεις ελευθερίες όσον αφορά, ιδίως, την ελευθερία της έκφρασης, την ελευθερία του συνεταιρίζεσθαι, την ελευθερία του συνέρχεσθαι·

               Δ.

               λαμβάνοντας υπόψη ότι το 1997 το Ευρωπαϊκό Συμβούλιο ανέστειλε την επικύρωση της συμφωνίας εταιρικής σχέσης και συνεργασίας και πάγωσε την ενδιάμεση εμπορική συμφωνία· ως εκ τούτου, οι σχέσεις μεταξύ ΕΕ και Λευκορωσίας διέπονται από τη συμφωνία εμπορικής σχέσης και συνεργασίας του 1989·

               Ε.

               λαμβάνοντας υπόψη ότι κατά την περίοδο 2008-2010, οι σχέσεις ΕΕ-Λευκορωσίας σημείωσαν θετική ώθηση όταν η Λευκορωσία έδειξε προθυμία στην ανάπτυξη εποικοδομητικών σχέσεων με την ΕΕ και παρατηρήθηκε κάποια κίνηση στη βελτίωση των συνθηκών για δραστηριότητες της κοινωνίας των πολιτών, της αντιπολίτευσης και του ελεύθερου Τύπου· ωστόσο, η βίαιη καταστολή των διαδηλώσεων που ακολούθησαν τις Προεδρικές εκλογές του 2010 και η κλιμάκωση των μέτρων της καταπιεστικής πολιτικής, όπως η σύλληψη υποψήφιων για το προεδρικό αξίωμα και οι επακόλουθες μαζικές συλλήψεις, οι πολιτικά υποκινούμενες ποινικές διώξεις εκπροσώπων της αντιπολίτευσης και το κύμα καταπίεσης κατά υπερασπιστών των ανθρωπίνων δικαιωμάτων και ανεξάρτητων μέσων μαζικής ενημέρωσης, οδήγησαν σε σημαντική χειροτέρευση των σχέσεων ΕΕ-Λευκορωσίας·

               ΣΤ.

               λαμβάνοντας υπόψη ότι οι αρχές της Λευκορωσίας, απορρίπτοντας τις εκκλήσεις της ΕΕ για συμμόρφωση με τα διεθνώς αποδεκτά δημοκρατικά πρότυπα, οδήγησαν την χώρα σε πολιτική αυτό-απομόνωσης την οποία επέβαλαν στον πληθυσμό της·

               Ζ.

               λαμβάνοντας υπόψη ότι το Ευρωπαϊκό Κοινοβούλιο δεν αναγνωρίζει τη νομιμότητα του κοινοβουλίου της Λευκορωσίας· την τελευταία δεκαετία, μόνο μία επίσημη αντιπροσωπεία του Ευρωπαϊκού Κοινοβουλίου επισκέφθηκε τη Λευκορωσία το 2010·

               Η.

               λαμβάνοντας υπόψη ότι το 70 % του πληθυσμού της Λευκορωσίας επιθυμεί αλλαγή στη χώρα· ωστόσο, ένα μέρος του πληθυσμού θεωρεί ότι οι ουσιαστικές αλλαγές στη χώρα θα μπορούσαν αρχικά να οδηγήσουν σε επιδείνωση του βιοτικού επιπέδου (9)·

               Θ.

               λαμβάνοντας υπόψη ότι ίσως θα μπορούσε κανείς να περιμένει περισσότερα από τον δημοκρατικό μετασχηματισμό εάν οι μεταρρυθμιστικές ομάδες των πολιτικών ελίτ που κυβερνούν επί του παρόντος δεσμεύονταν να προβούν σε μεταρρυθμίσεις· μεγάλοι καταλύτες ωστόσο θα πρέπει να προέλθουν από οργανώσεις της κοινωνίας των πολιτών και από ιδιωτικές επιχειρήσεις·

               Ι.

               λαμβάνοντας υπόψη ότι η καθιέρωση συνεπούς πολιτικού διαλόγου με τις αρχές της Λευκορωσίας υπό την ανωτέρω προϋπόθεση θα πρέπει να έχει ως αποτέλεσμα τη συμμετοχή της κοινωνίας των πολιτών και της αντιπολίτευσης στον πολυσυμμετοχικό διάλογο και στην υλοποίηση των μεταρρυθμίσεων·

               ΙΑ.

               λαμβάνοντας υπόψη ότι η Σύνοδος Κορυφής του Vilnius για την Ανατολική Εταιρική Σχέση θα μπορούσε να αποτελέσει ακόμα μία σημαντική ευκαιρία για τη σταδιακή βελτίωση των σχέσεων μεταξύ ΕΕ και Λευκορωσίας, εφόσον θα έχει προηγηθεί απελευθέρωση και πολιτική αποκατάσταση όλων των πολιτικών κρατουμένων·

               ΙΒ.

               λαμβάνοντας υπόψη ότι ως συνέπεια των ανωτέρω επανεξετάστηκαν και διευρύνθηκαν τα περιοριστικά μέτρα της ΕΕ (επί του παρόντος επιβάλλονται περιοριστικά μέτρα σε 242 άτομα και σε 30 οντότητες), ενώ οι αρχές της Λευκορωσίας συνεχίζουν να απαγορεύουν την είσοδο στη χώρα σε ορισμένους πολιτικούς και αξιωματούχους, περιλαμβανομένων και εκπροσώπων διεθνών οργανώσεων, δημοσιογράφων και εκπροσώπων της κοινωνίας των πολιτών·

               ΙΓ.

               λαμβάνοντας υπόψη ότι η περαιτέρω προσπάθεια προς την κατεύθυνση της ενοποιημένης στρατηγικής και του ενιαίου σχεδίου δράσεως θα μπορούσε να βοηθήσει στην επίτευξη των πολιτικών στόχων της αντιπολίτευσης· λαμβάνοντας υπόψη ότι συγκεκριμένα μέτρα, όπως οι κοινοί κατάλογοι υποψηφίων για τις τοπικές εκλογές του 2014, η κατάρτιση ενιαίου πολιτικού προγράμματος, ή η πρόταση ενός μόνο υποψηφίου για τις προεδρικές εκλογές του 2015, συνιστούν, στο πλαίσιο αυτό, θετικές εξελίξεις·

               ΙΔ.

               λαμβάνοντας υπόψη ότι ο ευρωπαϊκός διάλογος που ξεκίνησε το 2012 για τον εκσυγχρονισμό της κοινωνίας της Λευκορωσίας είχε θετική επίπτωση στην έναρξη εποικοδομητικών συζητήσεων στην κοινωνία της Λευκορωσίας σχετικά με τις απαραίτητες μεταρρυθμίσεις στη χώρα και την ευαισθητοποίηση του κοινού σε θέματα της ΕΕ· απαιτείται ωστόσο περαιτέρω ανάπτυξη όσον αφορά τον σχεδιασμό, τον σκοπό, τη στρατηγική και τη διοικητική δομή του διαλόγου αυτού, καθώς και καλύτερος συντονισμός με τις πρωτοβουλίες της Ανατολικής Εταιρικής Σχέσης·

               ΙΕ.

               λαμβάνοντας υπόψη ότι η Εθνική Πλατφόρμα του φόρουμ της κοινωνίας των πολιτών της Ανατολικής Εταιρικής Σχέσης αποτελεί σημαντικό και αξιόπιστο εταίρο για την ΕΕ και μοναδικό δίαυλο επικοινωνίας με τον λαό της Λευκορωσίας·

               ΙΣΤ.

               λαμβάνοντας υπόψη ότι εξακολουθούν να υπάρχουν πολιτικοί κρατούμενοι στην Λευκορωσία (10), περιλαμβανομένου και του Ales Bialatski, υπερασπιστή των ανθρωπίνων δικαιωμάτων και υποψηφίου του Βραβείου Ζαχάρωφ, οι οποίοι έχουν υποβληθεί σε σοβαρά ψυχολογικά και σωματικά βασανιστήρια, συμπεριλαμβανομένων απειλών για τη ζωή τους, αδικαιολόγητων μετακινήσεων, μη ικανοποιητικής υγειονομικής περίθαλψης και άρνησης να συναντήσουν μέλη των οικογενειών τους· η απελευθέρωση όλων των πολιτικών κρατουμένων και η πολιτική τους αποκατάσταση, καθώς και η πρόοδος της Λευκορωσίας όσον αφορά την εκπλήρωση των διεθνών δεσμεύσεων της χώρας και τον σεβασμό των θεμελιωδών ανθρωπίνων δικαιωμάτων, του κράτους δικαίου και των δημοκρατικών ελευθεριών, εξακολουθούν να παραμένουν ως οι βασικές προϋποθέσεις για την εξομάλυνση των σχέσεων ΕΕ-Λευκορωσίας·

               ΙΖ.

               λαμβάνοντας υπόψη ότι η μείωση του αριθμού των πολιτικά υποκινούμενων συλλήψεων (από 868 το 2011 σε 235 το 2012, όπως αναφέρει το Κέντρο για τα Ανθρώπινα Δικαιώματα «Viasna») θα μπορούσε να οφείλεται στην ατμόσφαιρα καταστολής και εκφοβισμού·

               ΙΗ.

               λαμβάνοντας υπόψη ότι οι πρόσφατες περιοριστικές νομοθετικές τροποποιήσεις οδήγησαν σε περαιτέρω καταστολή σε βάρος της κοινωνίας των πολιτών, συμπεριλαμβανομένων των υπερασπιστών των ανθρωπίνων δικαιωμάτων, των ανεξάρτητων μέσων μαζικής ενημέρωσης και των συνηγόρων υπεράσπισης· λαμβάνοντας υπόψη ότι η γενική κατάσταση όσον αφορά τα ανθρώπινα δικαιώματα και τις θεμελιώδεις ελευθερίες είναι λυπηρή και εξακολουθεί να δημιουργεί μεγάλο προβληματισμό όπως τονίζεται στην έκθεση του 2013 του ειδικού εισηγητή του ΟΗΕ για τη Λευκορωσία· λαμβάνοντας υπόψη ότι η αδράνεια που επέδειξαν οι αρχές της Λευκορωσίας στις εκκλήσεις της διεθνούς κοινότητας συντελεί στην περαιτέρω επιδείνωση των σχέσεων με την ΕΕ και οδηγεί σταδιακά την χώρα σε αυτό-απομόνωση·

               ΙΘ.

               λαμβάνοντας υπόψη ότι το 2012 οι αρχές της Λευκορωσίας εισήγαγαν νομοθετικές τροποποιήσεις βάσει των οποίων παρέχονται ευρείες εξουσίες στην KGB για ελεύθερη χρήση μέτρων καταναγκασμού· λαμβάνοντας υπόψη ότι, βάσει του νέου νόμου, οι υπηρεσίες ασφαλείας μπορούν πλέον απεριόριστα να εισέρχονται σε κατοικίες και να συλλαμβάνουν τόσο πολίτες της Λευκορωσίας, όσο και διπλωμάτες και εκπροσώπους διεθνών οργανισμών που προστατεύονται από ασυλία· λαμβάνοντας υπόψη ότι η εν λόγω νομοθεσία περιέχει επίσης πρόβλεψη που απαλλάσσει τους πράκτορες της KGB από κάθε νομική ευθύνη σε περίπτωση πρόκλησης σωματικής βλάβης σε πρόσωπα επί των οποίων ασκούν βία· λαμβάνοντας υπόψη ότι οι ειδικές δυνάμεις της Λευκορωσίας έχουν αποκτήσει ευρείες εξουσίες για να μπορούν να διαλύουν διαδηλώσεις·

               Κ.

               λαμβάνοντας υπόψη ότι στα τέλη του 2011 εισήχθησαν αλλαγές στη νομοθεσία για τις μαζικές κινητοποιήσεις, σύμφωνα με τις οποίες οι μαζικές διαδηλώσεις διαμαρτυρίας ενδέχεται να στοιχειοθετούν ποινική ευθύνη για παραβίαση της δημόσιας τάξης· λαμβάνοντας υπόψη ότι οι διοργανωτές μαζικών συγκεντρώσεων είναι υποχρεωμένοι να παρέχουν στις αρχές πληροφορίες σχετικά με τις πηγές χρηματοδότησής τους·

               ΚΑ.

               λαμβάνοντας υπόψη ότι το 2011 ποινικοποιήθηκε η αποδοχή ξένων επιχορηγήσεων και ότι επεκτάθηκε η έννοια της προδοσίας, παρέχοντας στις αρχές τη δυνατότητα να ασκούν ποινική δίωξη εις βάρος των οργανώσεων και των ατόμων που λαμβάνουν χρηματοδότηση από το εξωτερικό ή συμμετέχουν σε διεθνείς εκδηλώσεις·

               ΚΒ.

               λαμβάνοντας υπόψη ότι το 2012 το Υπουργείο Δικαιοσύνης της Λευκορωσίας αρνήθηκε να εγγράψει στα αντίστοιχα μητρώα 19 ΜΚΟ και 2 πολιτικά κόμματα, ενώ μέλη των μη καταχωρισμένων οργανώσεων υφίστανται διαρκώς εκφοβισμούς, παρενοχλήσεις και διώξεις στη Λευκορωσία·

               ΚΓ.

               λαμβάνοντας υπόψη ότι η Λευκορωσία είναι η μοναδική ευρωπαϊκή χώρα στην οποία εφαρμόζεται η θανατική ποινή· οι ημερομηνίες των εκτελέσεων δεν γίνονται γνωστές στις οικογένειες των κατάδικων και στο κοινό, η δε σορός των εκτελεσθέντων δεν παραδίδεται στους συγγενείς για ταφή, ούτε και γνωστοποιείται ο τόπος ταφής·

               ΚΔ.

               λαμβάνοντας υπόψη ότι δύο άτομα εκτελέστηκαν το 2012 παρά το γεγονός ότι η δικαστική διαδικασία εναντίον τους δεν πληρούσε πλήρως τα κριτήρια για δίκαιη δίκη· λαμβάνοντας υπόψη ότι το 2012 δεν ανακοινώθηκε καμία καταδίκη σε θάνατο έπειτα από μακρά περίοδο, αλλά νέες καταδίκες έγιναν ωστόσο γνωστές μέσα στο 2013·

               ΚΕ.

               λαμβάνοντας υπόψη ότι η κατάσταση στη Λευκορωσία μπορεί να χαρακτηριστεί από έλλειψη εμπιστοσύνης στο δικαστικό σύστημα λόγω της ανεπαρκούς ανεξαρτησίας του και των πολιτικά υποκινούμενων αποφάσεων·

               ΚΣΤ.

               λαμβάνοντας υπόψη ότι η Λευκορωσία είναι η μοναδική από τις χώρες της Ανατολικής Εταιρικής Σχέσης στην οποία δεν έχει συγκροτηθεί ακόμη επίσημο όργανο για τα ανθρώπινα δικαιώματα·

               ΚΖ.

               λαμβάνοντας υπόψη ότι η λογοκρισία συνιστά σοβαρό πολιτικό ζήτημα στη Λευκορωσία·

               ΚΗ.

               λαμβάνοντας υπόψη ότι, σύμφωνα με τον Παγκόσμιο Δείκτη Ελευθερίας του Τύπου των Δημοσιογράφων Χωρίς Σύνορα για το 2013, επί συνόλου 179 χωρών, η Λευκορωσία ανέβηκε στην 157η από την 168η θέση που κατείχε παλαιότερα, αλλά εξακολουθεί να παραμένει στη χαμηλότερη θέση από τις χώρες της Ανατολικής Εταιρικής Σχέσης (Αζερμπαϊτζάν (156), Ουκρανία (126), Γεωργία (100), Αρμενία (74), Μολδαβία (55))·

               ΚΘ.

               λαμβάνοντας υπόψη ότι επί του παρόντος είναι περιορισμένη η πρόσβαση σε ανεξάρτητα τηλεοπτικά και ραδιοφωνικά κανάλια καθώς και σε έντυπα μέσα, τα δε κρατικά μέσα κυριαρχούν όσον αφορά την πρόσβαση στην πληροφόρηση·

               Λ.

               λαμβάνοντας υπόψη ότι η κατάσταση της ελευθερίας των μέσων μαζικής ενημέρωσης στη Λευκορωσία είναι απαράδεκτη εξαιτίας, κυρίως, της παρενόχλησης που ασκείται σε δημοσιογράφους στους οποίους έχει απαγορευθεί η έξοδος από την χώρα, εξαιτίας των περιοριστικών νόμων όσον αφορά την ελευθερία μετάδοσης των ραδιοτηλεοπτικών εκπομπών και την ελευθερία διαδικτύου, καθώς και εξαιτίας του επιλεκτικού τρόπου απονομής της δικαιοσύνης σε ανεξάρτητους δημοσιογράφους όπως αποδεικνύουν οι 3 ποινικές διώξεις που κινήθηκαν το καλοκαίρι του 2012·

               ΛΑ.

               λαμβάνοντας υπόψη ότι το 2012 οι αρχές της χώρας, χρησιμοποιώντας ψευδείς ισχυρισμούς, δεν επέτρεψαν σε τουλάχιστον 15 ακτιβιστές και δημοσιογράφους να εξέλθουν από τη Λευκορωσία·

               ΛΒ.

               λαμβάνοντας υπόψη ότι περισσότεροι από τους μισούς πολίτες της Λευκορωσίας έχουν πρόσβαση στο διαδίκτυο· τα ηλεκτρονικά μέσα ενημέρωσης παρέχουν νέες δυνατότητες ευρύτερης πρόσβασης για τα ανεξάρτητα μέσα μαζικής ενημέρωσης, παρά το γεγονός ότι σε κρατικά και εκπαιδευτικά ιδρύματα απαγορεύτηκε η πρόσβαση σε ορισμένους ιστότοπους της αντιπολίτευσης·

               ΛΓ.

               λαμβάνοντας υπόψη ότι η Λευκορωσία, σύμφωνα με τον πιο πρόσφατο δείκτη ανθρώπινης ανάπτυξης των Ηνωμένων Εθνών για το 2012, καταλαμβάνει την 50ή θέση σε σύγκριση με τη Ρωσία (55) και τις χώρες της Ανατολικής Εταιρικής Σχέσης (Γεωργία (72), Ουκρανία (78), Αζερμπαϊτζάν (82), Αρμενία (87), Μολδαβία (113))·

               ΛΔ.

               λαμβάνοντας υπόψη ότι ένας από τους βασικούς λόγους της έως ένα βαθμό κοινωνικής σταθερότητας στη χώρα ήταν το σύστημα κοινωνικών παροχών από το οποίο επωφελούνταν ο λαός και, ως αντάλλαγμα, επέλεγε την πολιτική αδράνεια· οι Λευκορώσοι, σε ποσοστό 65 %, λαμβάνουν κρατική υποστήριξη σε διάφορες μορφές, όπως συντάξεις, υποτροφίες, επιδόματα ανεργίας κ.λπ.·

               ΛΕ.

               λαμβάνοντας υπόψη ότι μπορεί με τεχνητό τρόπο να επιτευχθεί χαμηλό ποσοστό ανεργίας μέσω επιδοτήσεων για τις κρατικές επιχειρήσεις οι οποίες παράγουν το 70 % περίπου του ΑΕγχΠ και απασχολούν το 50 % του εργατικού δυναμικού·

               ΛΣΤ.

               λαμβάνοντας υπόψη ότι η κυβέρνηση της Λευκορωσίας καταβάλλει προσπάθειες για την προσέλκυση ξένων επενδύσεων –διαθέτει ειδικευμένο εργατικό δυναμικό, πρόγραμμα ιδιωτικοποίησης, έξι ελεύθερες οικονομικές ζώνες και πάρκο υψηλής τεχνολογίας– αλλά ότι, ωστόσο, στον ιδιωτικό τομέα είναι εμφανής η συστηματική κρατική παρέμβαση·

               ΛΖ.

               λαμβάνοντας υπόψη ότι μέχρι σήμερα οι αρχές της Λευκορωσίας εξέφραζαν το γεωπολιτικό τους ενδιαφέρον για περαιτέρω οικονομική ολοκλήρωση με τη Ρωσία με τη δημιουργία του ευρασιατικού τελωνείου και της ευρασιατικής οικονομικής ένωσης· παράλληλα, τα τελευταία χρόνια ένα συντριπτικά μεγάλο ποσοστό επί του συνόλου των άμεσων ξένων επενδύσεων στη Λευκορωσία προέρχεται από τη Ρωσία· σύμφωνα με εμπειρογνώμονες, τις τελευταίες δεκαετίες περίπου 700 000 Λευκορώσοι μετανάστευσαν στη Ρωσία, κυρίως στη Μόσχα και στην Αγία Πετρούπολη·

               ΛΗ.

               λαμβάνοντας υπόψη ότι, τόσο από την ΕΕ όσο και από τη Λευκορωσία, παρατηρούνται ορισμένα σημάδια για επανέναρξη της διαδικασίας διαπραγματεύσεων σχετικά με την προσχώρηση της Λευκορωσίας στον ΠΟΕ, ιδίως στο πλαίσιο της προσχώρησης της Ρωσίας στον ΠΟΕ·

               ΛΘ.

               λαμβάνοντας υπόψη ότι οι πρόσφατες δημοσκοπήσεις που διενεργήθηκαν στο πλαίσιο του έργου «Βαρόμετρο Γειτονίας της ΕΕ» υποδεικνύουν ότι πάνω από το 50 % του πληθυσμού της Λευκορωσίας πιστεύει ότι η ΕΕ θα πρέπει να αυξήσει τον ρόλο της στους τομείς της οικονομικής ανάπτυξης, του εμπορίου και της περιφερειακής συνεργασίας με τη Λευκορωσία·

               Μ.

               λαμβάνοντας υπόψη ότι το πρόγραμμα εκσυγχρονισμού που αναγγέλθηκε πρόσφατα από τις αρχές της Λευκορωσίας απευθύνεται κυρίως, σύμφωνα με τους ειδικούς, στην αναβάθμιση της βασικής βιομηχανικής υποδομής ενώ αυτό που χρειάζεται στην χώρα είναι πιο ουσιαστικές οικονομικές μεταρρυθμίσεις και ένα χαρακτηριζόμενο από διαφάνεια επιχειρηματικό περιβάλλον, σε συνδυασμό με μειωμένο κυβερνητικό έλεγχο σε όλους τους επιχειρηματικούς τομείς·

               ΜΑ.

               λαμβάνοντας υπόψη ότι, σύμφωνα με τον Δείκτη Αντίληψης της Διαφθοράς της Διεθνούς Διαφάνειας για το 2012, η Λευκορωσία καταλαμβάνει την 123η θέση σε σύνολο 176 χωρών και επικρατειών σε σύγκριση με την Ουκρανία (144), το Αζερμπαϊτζάν (139), τη Ρωσία (133), την Αρμενία (105), τη Μολδαβία (94) και τη Γεωργία (51)·

               ΜΒ.

               λαμβάνοντας υπόψη ότι η Λευκορωσία προσχώρησε πρόσφατα στον μηχανισμό Greco του Συμβουλίου της Ευρώπης για την καταπολέμηση της διαφθοράς και έγινε μέλος του Greta, του μηχανισμού καταπολέμησης της εμπορίας ανθρώπων·

               ΜΓ.

               λαμβάνοντας υπόψη ότι η Λευκορωσία καλύπτεται από την ευρωπαϊκή πολιτική γειτονίας αλλά, ενόψει της πολιτικής κατάστασης, δεν έχει τεθεί ακόμη σε εφαρμογή κάποιο σχέδιο δράσης·

               ΜΔ.

               λαμβάνοντας υπόψη ότι παρέχεται σήμερα συνδρομή προς τη Λευκορωσία στο πλαίσιο του εγγράφου στρατηγικής ανά χώρα που καλύπτει την περίοδο 2007-2013·

               ΜΕ.

               λαμβάνοντας υπόψη ότι χορηγήθηκαν 33,4 εκατομμύρια EUR στη δημοσιονομική προοπτική 2007-2013 για έργα διασυνοριακής συνεργασίας μεταξύ της Λευκορωσίας και των γειτονικών της χωρών από το ευρωπαϊκό μέσο γειτονίας και εταιρικής σχέσης (ΕΜΓΕΣ), ενώ περίπου 60 δήμοι συμμετέχουν επί του παρόντος σε 50 κοινά έργα διασυνοριακής συνεργασίας μεταξύ της Λετονίας, της Λιθουανίας και της Λευκορωσίας·

               ΜΣΤ.

               λαμβάνοντας υπόψη ότι επί του παρόντος μόνο 20 εμπειρογνώμονες από τη Λευκορωσία συμμετέχουν στα διάφορα έργα του ΕΜΓΕΣ, σε σύγκριση με τους 120 το 2008·

               ΜΖ.

               λαμβάνοντας υπόψη ότι οι αρχές της Λευκορωσίας συμμετέχουν ενεργά στις συναντήσεις εμπειρογνωμόνων στο πλαίσιο της πολυμερούς πλατφόρμας της Ανατολικής Εταιρικής Σχέσης, ιδίως σε έργα διασυνοριακής συνεργασίας·

               ΜΗ.

               λαμβάνοντας υπόψη ότι 58 πόλεις και δήμοι της Πολωνίας, 47 της Λιθουανίας και 30 της Λετονίας διατηρούν καρποφόρα συνεργασία με τις πόλεις και τις κοινότητες εταίρους τους στη Λευκορωσία, ενώ η Ευρωπεριφέρεια «Nemunas-Neman-Niemen» που ενώνει τη Λιθουανία, την Πολωνία, την περιφέρεια του Καλίνινγκραντ και τη Λευκορωσία θα μπορούσε να θεωρηθεί, στο πλαίσιο της εκτέλεσης κοινών σχεδίων, παράδειγμα ορθής πρακτικής·

               ΜΘ.

               λαμβάνοντας υπόψη ότι οι Λευκορώσοι λαμβάνουν κατά τα τελευταία έτη τον μεγαλύτερο κατά κεφαλή αριθμό θεωρήσεων Σένγκεν στον κόσμο· υποχρεώνονται ωστόσο να δαπανήσουν πολύ περισσότερα χρήματα και, σε πολλές περιπτώσεις, χρόνο και κόπο, για την απόκτηση της θεώρησης σε σχέση με τους πολίτες άλλων χωρών της Ανατολικής Εταιρικής Σχέσης ή με τους πολίτες της Ρωσίας·

               1.

               απευθύνει τις ακόλουθες συστάσεις στην Ύπατη Εκπρόσωπο της Ένωσης για Θέματα Εξωτερικής Πολιτικής και Πολιτικής Ασφαλείας/Αντιπρόεδρο της Επιτροπής (ΥΕ/ΑΕ), την Ευρωπαϊκή Υπηρεσία Εξωτερικής Δράσης (ΕΥΕΔ), το Συμβούλιο, την Επιτροπή, και τα κράτη μέλη: ότι θα πρέπει

                           α)

                           να παροτρύνουν τις αρχές της Λευκορωσίας να κάνουν σεβαστά τα ανθρώπινα δικαιώματα και το έργο για τη δημοκρατική μετάβαση, με στόχο τη λήξη της αυτό-απομόνωσης της χώρας από την υπόλοιπη Ευρώπη·

                           β)

                           να επαναλάβουν ότι απόλυτη προϋπόθεση για να σημειωθεί πρόοδος στις διμερείς σχέσεις, η οποία θα μπορούσε να οδηγήσει στη σταδιακή άρση των περιοριστικών μέτρων της ΕΕ καθώς και στο ξεπάγωμα των σχέσεων ΕΕ-Λευκορωσίας, είναι η άνευ όρων και άμεση απελευθέρωση όλων των εναπομεινάντων πολιτικών κρατουμένων και, ταυτόχρονα, η αποκατάσταση των πολιτικών και αστικών δικαιωμάτων τους·

                     Σχετικά με την πολιτικό διάλογο

                           γ)

                           να εκμεταλλευτούν το πλεονέκτημα που προσφέρει η Προεδρία της Λιθουανίας και η Σύνοδος Κορυφής της Ανατολικής Εταιρικής Σχέσης στο Vilnius ως ακόμη μία σημαντική ευκαιρία για τη βελτίωση των σχέσεων με την Λευκορωσία, και τούτο ευθύς μόλις απελευθερωθούν όλοι οι πολιτικοί κρατούμενοι, έχοντας κατά νου, αφενός, την επανέναρξη του πολιτικού διαλόγου επί θεμάτων που άπτονται, μεταξύ άλλων, των δημοκρατικών μεταρρυθμίσεων, των ελεύθερων και δίκαιων εκλογών, του σεβασμού του κράτους δικαίου, των ανθρωπίνων δικαιωμάτων και των θεμελιωδών ελευθεριών και, αφετέρου, τη συνεργασία με την αντιπολίτευση και την κοινωνία των πολιτών, υπό τον όρο ότι οι αρχές της χώρας θα επιδείξουν σεβασμό προς αυτές τις βασικές αξίες·

                           δ)

                           λαμβάνει υπό σημείωση την αποφυλάκιση του Dzmitry Dashkevich και του Aliaksandr Franskevich, τον Αύγουστο και τον Σεπτέμβριο 2013 αντιστοίχως· αποδοκιμάζει εν τούτοις το γεγονός ότι αυτοί οι πολιτικοί κρατούμενοι ξαναβρήκαν την ελευθερία τους μόνον αφού εξέτισαν στο ακέραιο τις ποινές φυλάκισής τους·

                           ε)

                           να χειριστούν με τον βέλτιστο τρόπο την προσωρινή και υπό όρους άρση από τον κατάλογο απαγόρευσης θεωρήσεων της ΕΕ του σημερινού υπουργού εξωτερικών με σκοπό τη διεύρυνση των κύριων και ζωτικών διπλωματικών διαύλων επικοινωνίας με την Λευκορωσία, και ιδιαίτερα για να διευκολυνθεί η συμμετοχή του στη Σύνοδο Κορυφής της Ανατολικής Εταιρικής Σχέσης, αυτό είναι κάτι που προέχει στη δημιουργία ουσιαστικού διαλόγου για την απελευθέρωση των πολιτικών κρατουμένων· να παραμείνουν, παρ’ όλα αυτά, σταθερά στη θέση τους όσον αφορά την απαγόρευση θεωρήσεων και τη δέσμευση των περιουσιακών στοιχείων όσων εμπλέκονται άμεσα σε παραβιάσεις προτύπων δημοκρατικών εκλογών και ανθρωπίνων δικαιωμάτων·

                           στ)

                           να διεξαγάγουν μία σε βάθος αξιολόγηση του σημερινού καθεστώτος της ΕΕ για την επιβολή περιοριστικών μέτρων σε βάρος υπαλλήλων και οντοτήτων της Λευκορωσίας με σκοπό, εφόσον απαιτηθεί, τη βελτίωση της αποτελεσματικότητάς τους και την προσαρμογή του πεδίου εφαρμογής τους, της φύσης και της εγκυρότητάς τους με δημιουργικό τρόπο στις εξελίξεις που συμβαίνουν στη χώρα και στις σχέσεις της με την ΕΕ·

                           ζ)

                           να προετοιμάσουν έναν στρατηγικό 'οδικό χάρτη', εμπνεόμενο από το Κοινό Ενδιάμεσο Σχέδιο και βασιζόμενο στην αρχή 'περισσότερα για περισσότερα' ο οποίος θα περιλαμβάνει τομείς προτεραιότητας για μεταρρυθμίσεις στη Λευκορωσία με στόχο τη βελτίωση των σχέσεων και την αποτελεσματική συνεργασία στο πλαίσιο της ΕΠΓ, υπό τον όρο ότι θα ληφθούν συγκεκριμένα μέτρα προς την κατεύθυνση των δημοκρατικών μεταρρυθμίσεων·

                           η)

                           μόλις οι εκλογές αναγνωριστούν ως ελεύθερες και δίκαιες από διεθνείς οργανισμούς, να προβούν σε διαβουλεύσεις με το Ευρωπαϊκό Κοινοβούλιο για τη συμπερίληψη νέων προτάσεων περί διακοινοβουλευτικών σχέσεων, τόσο σε διμερές πλαίσιο όσο και στους κόλπους της Κοινοβουλευτικής Συνέλευσης Euronest, διατηρώντας ταυτόχρονα την υποστήριξη της ΕΕ στις δημοκρατικές δυνάμεις και την κοινωνία των πολιτών της Λευκορωσίας·

                           θ)

                           να εξασφαλίσουν, σύμφωνα με το άρθρο 24 της Συνθήκης ΕΕ, την υποστήριξη των κρατών μελών για την θέση της ΕΕ όσον αφορά την Λευκορωσία και τη συμμόρφωση των διμερών τους σχέσεων με τις δράσεις της ΕΕ· να τονίσουν ότι μια ισχυρή δέσμευση όλων των κρατών μελών της ΕΕ -καθώς και άλλων δημοκρατικών χωρών- να ενεργούν ενωμένα μπορεί να προωθήσει επιτυχώς τις καθολικές δημοκρατικές αξίες και μεταρρυθμίσεις στη Λευκορωσία·

                           ι)

                           να ενθαρρύνουν τον διάλογο με υπαλλήλους που δεν είχαν εμπλακεί προσωπικά στις καταστολές με στόχο την ενίσχυση της συνεργασίας μεταξύ ΕΕ και Λευκορωσίας· να συμβάλουν στην αλληλεπίδρασή τους με την κοινωνία των πολιτών της Λευκορωσίας, με απώτερο σκοπό τη διευκόλυνση των μεταρρυθμίσεων·

                           ια)

                           να ενθαρρύνουν την ευρύτερη κοινωνία των πολιτών, συμπεριλαμβανομένων των συνδικάτων και των εκπροσώπων των επιχειρήσεων καθώς και της πολιτικής αντιπολίτευσης, με σκοπό να αυξηθεί η συμμετοχή τους στον διάλογο για τον εκσυγχρονισμό της κοινωνίας· επί τη βάσει των συστάσεων που καταρτίστηκαν από την Εθνική Πλατφόρμα του φόρουμ της κοινωνίας των πολιτών, να διοργανώσουν ανοικτές δημόσιες διαβουλεύσεις με θέμα τον σχεδιασμό, τον σκοπό, τη στρατηγική και τη διοικητική δομή του· να υποστηρίξουν περαιτέρω τον διάλογο μέσω της απαραίτητης οικονομικής βοήθειας και εμπειρογνωμοσύνης, και να ενισχύσουν την εκστρατεία επικοινωνίας για το περιεχόμενο και τα προσδοκώμενα αποτελέσματά του·

                           ιβ)

                           να εξασφαλίσουν ότι η όποια συμμετοχή των αρχών στο διάλογο για τον εκσυγχρονισμό, παράλληλα με την ισότιμη συμμετοχή της δημοκρατικής αντιπολίτευσης και της κοινωνίας των πολιτών, διεξάγεται με απόλυτο σεβασμό στις δημοκρατικές αρχές, θέτοντας ως στόχο την ανάπτυξη μιας ανταγωνιστικής οικονομίας, την ενθάρρυνση της διεξαγωγής δημοκρατικών μεταρρυθμίσεων και την ανάπτυξη μιας πλουραλιστικής κοινωνίας και ενός κράτους δικαίου·

                           ιγ)

                           να βεβαιώσουν ότι η κοινωνία των πολιτών θα παραμείνει ζωτικός παράγοντας στον πολιτικό διάλογο με την ΕΕ για την ενθάρρυνση της δημοκρατικής αλλαγής στη Λευκορωσία και να υποστηρίξουν κατά συνέπεια την ιδέα δημιουργίας μιας διάσκεψης της κοινωνίας των πολιτών στο Vilnius εν αναμονή της τρίτης Συνόδου Κορυφής της Ανατολικής Εταιρικής Σχέσης·

                           ιδ)

                           να αξιοποιήσουν στο έπακρο το Ευρωπαϊκό Ταμείο για τη Δημοκρατία (ΕΤΔ) με στόχο την παροχή υποστήριξης στους καίριους παράγοντες που εργάζονται για τη δημοκρατία και τα ζητήματα ανθρωπίνων δικαιωμάτων στη Λευκορωσία, εστιάζοντας την προσοχή σε όσους δυσκολεύονταν να αποκτήσουν πρόσβαση στην παραδοσιακή υποστήριξη της ΕΕ·

                           ιε)

                           να παροτρύνουν τη Ρωσία και τις χώρες της Ανατολικής Εταιρικής Σχέσης να καλέσουν τη Λευκορωσία να προβεί στην άμεση και άνευ όρων απελευθέρωση όλων των πολιτικών κρατουμένων, καθώς και στην πολιτική τους αποκατάσταση, και να απόσχει στο εξής από οιεσδήποτε πολιτικά υποκινούμενες παρενοχλήσεις·

                           ιστ)

                           να διασφαλίσουν ότι η ΕΕ και οι εκπρόσωποι των κρατών μελών που επισκέπτονται τη Λευκορωσία θα συνεχίσουν τις τακτικές επαφές με τους εκπροσώπους της κοινωνίας των πολιτών και της αντιπολίτευσης, προκειμένου να διασφαλιστεί μια ισορροπημένη συμμετοχή όλων των μερών στη διαδικασία που αφορά τις σχέσεις ΕΕ-Λευκορωσίας·

                           ιζ)

                           να εξετάσουν κάθε διαθέσιμη πολιτική επιλογή με σκοπό να ενθαρρυνθεί η Λευκορωσία:

                                       —

                                       να εφαρμόσει πλήρως τις μεταρρυθμίσεις του εκλογικού κώδικα με βάση τις συστάσεις του Οργανισμού για την Ασφάλεια και τη Συνεργασία στην Ευρώπη/Γραφείου των Δημοκρατικών Θεσμών και των Ανθρώπινων Δικαιωμάτων (ΟΑΣΕ/ΓΔΘΑΔ), με στόχο τη συγκρότηση ενός πλουραλιστικού πολιτικού συστήματος βασισμένου σε ελεύθερες και δίκαιες εκλογές, όπου οι πολιτικές ιδέες προκύπτουν από γνήσιο πολιτικό ανταγωνισμό ανάμεσα στα πολιτικά κόμματα ως συστατικού στοιχείου της δημοκρατίας·

                                       —

                                       να επιτρέψει την επαναλειτουργία του κλειστού γραφείου του ΟΑΣΕ στο Μινσκ·

                                       —

                                       να άρει όλα τα εμπόδια και τους περιορισμούς που έχουν επιβληθεί στην δημοκρατική αντιπολίτευση, σε οργανώσεις της κοινωνίας των πολιτών και σε ΜΚΟ όσον αφορά την άσκηση της ελευθερίας του συνεταιρίζεσθαι, της ελευθερίας της έκφρασης, της ελευθερίας της κυκλοφορίας, της ελευθερίας του συνέρχεσθαι ειρηνικά και της ελευθερίας της σκέψης, περιλαμβανομένης και της εξάλειψης τυχόν εμποδίων στην καταχώριση, καθώς και εμποδίων στην απρόσκοπτη λειτουργία και παραλαβή της τεχνικής συνδρομής για διεθνή ανάπτυξη· να προβεί σε μεταρρύθμιση των διατάξεων του Ποινικού Κώδικα που αφορούν τη συμμετοχή σε μη καταχωρισμένους οργανισμούς·

                                       —

                                       να εισαγάγει τις απαραίτητες θεσμικές αλλαγές για την εξασφάλιση της ανεξαρτησίας του δικαστικού συστήματος, σύμφωνα με τις συστάσεις του ειδικού εισηγητή του ΟΗΕ για την ανεξαρτησία δικαστών και δικηγόρων, καθώς και της ανεξαρτησίας των δικηγόρων τροποποιώντας και εφαρμόζοντας με τον κατάλληλο τρόπο τον νόμο περί δικηγορίας·

                                       —

                                       να μην προβεί στην εκτέλεση των ατόμων που καταδικάστηκαν σε θάνατο το 2013, και να εισαγάγει μορατόριουμ μέχρι την οριστική κατάργηση της ποινής του θανάτου·

                                       —

                                       να εφαρμόσει τις αποφάσεις που ελήφθησαν επί των μεμονωμένων υποθέσεων από την Επιτροπή Ανθρωπίνων Δικαιωμάτων του ΟΗΕ και την Ομάδα Εργασίας του ΟΗΕ για την Αυθαίρετη Κράτηση, καθώς και τις συστάσεις που εξέδωσε το 2011 η Επιτροπή του ΟΗΕ κατά των βασανιστηρίων με σκοπό να δοθεί τέλος στην απάνθρωπη και ταπεινωτική μεταχείριση·

                                       —

                                       να συνεργαστεί πλήρως με τον ειδικό εισηγητή του ΟΗΕ για την κατάσταση των ανθρωπίνων δικαιωμάτων στη Λευκορωσία για να αντιμετωπιστούν αποτελεσματικά οι σοβαρές ανησυχίες που εκφράστηκαν στην έκθεσή του τον Απρίλιο του 2013 και, ως ένα πρώτο βήμα, να του χορηγηθεί άδεια εισόδου στη χώρα·

                                       —

                                       να εκσυγχρονίσει πλήρως το σωφρονιστικό σύστημα και να εντείνει τη συνεργασία με το Συμβούλιο της Ευρώπης, υπογράφοντας πρωτίστως την Ευρωπαϊκή Σύμβαση για την πρόληψη των βασανιστηρίων και της απάνθρωπης και ταπεινωτικής μεταχείρισης ή τιμωρίας και παρέχοντας στην Επιτροπή για την πρόληψη των βασανιστηρίων τακτική πρόσβαση σε κρατητήρια, ιδίως σε αυτά στα οποία βρίσκονται φυλακισμένοι πολιτικοί κρατούμενοι και υπερασπιστές των ανθρωπίνων δικαιωμάτων· να επιτρέψει την πρόσβαση σε εκπροσώπους από άλλες συναφείς διεθνείς και εθνικές οργανώσεις, αλλά και σε διπλωμάτες, σε ομάδες της κοινωνίας των πολιτών καθώς και σε μέλη των οικογενειών πολιτικών κρατουμένων που βρίσκονται στις φυλακές της Λευκορωσίας·

                                       —

                                       να συγκροτήσει ένα ανεξάρτητο και πλήρως λειτουργικό εθνικό ίδρυμα ανθρωπίνων δικαιωμάτων εν είδει, ενδεχομένως, διαμεσολαβητή·

                                       —

                                       να εξασφαλίσει ίσες ευκαιρίες και ίσα δικαιώματα για όλες τις μειονότητες και να παράσχει εγγυήσεις για την ένταξη και αμερόληπτη αντιμετώπισή τους και, επιπλέον, να διασφαλίσει την εξομάλυνση της κατάστασης της Ένωσης Πολωνών της Λευκορωσίας· να θέσει τέρμα στην περιθωριοποίηση της μειονότητας των Ρομά, να σημειώσει πρόοδο όσον αφορά τον σεβασμό των θρησκευτικών δικαιωμάτων και ελευθεριών, και να εξασφαλίσει ότι θα παύσουν οι διακρίσεις σε βάρος των λεσβιών, των ομοφυλόφιλων, των αμφιφυλόφιλων και των διεμφυλικών πολιτών (ΛΟΑΔ)·

                           ιη)

                           όσον αφορά την πραγματική ελευθερία των μέσων μαζικής ενημέρωσης και την πρόσβαση σε αυτά, να προβούν στις ακόλουθες ενέργειες: να παροτρύνουν τη Λευκορωσία να άρει τους περιορισμούς διαπίστευσης που εφαρμόζονται στους δημοσιογράφους, καθώς και τους περιορισμούς στη χρήση της δορυφορικής τηλεόρασης, και να εντατικοποιήσει την χρηματοδοτική και τεχνική αρωγή της ΕΕ σε κάθε είδους ανεξάρτητο μέσο μαζικής ενημέρωσης (εντός και εκτός της χώρας) προκειμένου να διασφαλιστεί η βιώσιμη λειτουργία τους και η ευρύτερη δυνατή πρόσβαση του κοινού σε αυτά· να παράσχουν βοήθεια με στόχο την ολοκλήρωση της υποβολής αιτήσεων για τα ευρωπαϊκά προγράμματα ενίσχυσης και την ανάπτυξη κοινών σχεδίων και κοινοπραξιών με διεθνή πρακτορεία τύπου και ξένα μέσα ενημέρωσης·

                     Σχετικά με την συνεργασία στους τομείς της οικονομίας και της ενέργειας

                           ιθ)

                           να επιδιώξουν τη δημιουργία εποικοδομητικού τεχνικού διαλόγου ΕΕ-Λευκορωσίας για τις μακροοικονομικές εξελίξεις και τα δημοσιονομικά θέματα ώστε να επιτύχουν μια αξιόπιστη δέσμευση εκ μέρους της Λευκορωσίας για μακροοικονομικές και διαρθρωτικές μεταρρυθμίσεις, περιλαμβανομένης της ιδιωτικοποίησης των κρατικών επιχειρήσεων, της απελευθέρωσης των τιμών του εμπορίου και του τραπεζικού συστήματος, της ανάπτυξης κατάλληλου κοινωνικού δικτύου ασφαλείας, και της καταπολέμησης της διαφθοράς·

                           κ)

                           να δώσουν μεγαλύτερη έμφαση στο γεγονός ότι οι προαναφερθείσες μεταρρυθμίσεις, υπό τον όρο ότι έχουν εκπληρωθεί οι βασικές πολιτικές προϋποθέσεις, είναι ζωτικής σημασίας για την οικονομική ανάπτυξη της Λευκορωσίας, θα διευκόλυναν τις ευρωπαϊκές επενδύσεις και τη χορήγηση διεθνών δανείων, θα μπορούσαν να στείλουν ένα θετικό μήνυμα για την εξάλειψη των υφιστάμενων εμποδίων όσον αφορά τις διαπραγματεύσεις στο πλαίσιο του ΠΟΕ και, συνεπώς, θα επέτρεπαν την περαιτέρω ένταξη στην παγκόσμια οικονομία·

                           κα)

                           να προσφέρουν τεχνική συνδρομή ώστε να δημιουργηθεί ευνοϊκό επιχειρηματικό περιβάλλον με σκοπό να καθιερωθούν ισότιμοι όροι ανταγωνισμού, να υπάρξει ασφάλεια των επενδύσεων και να παρασχεθούν ίσες ευκαιρίες για όλες τις επιχειρήσεις και ειδικότερα τις ΜΜΕ·

                           κβ)

                           να συνεργαστούν περαιτέρω με τη Λευκορωσία για ζητήματα απασχόλησης, συμπεριλαμβανομένης της ανάπτυξης ανθρώπινου κεφαλαίου και των δεξιοτήτων που ανταποκρίνονται στη ζήτηση της αγοράς εργασίας·

                           κγ)

                           να ενθαρρύνουν τη Λευκορωσία να εφαρμόσει τις συστάσεις της Διεθνούς Οργάνωσης Εργασίας (ΔΟΕ) ειδικότερα σε ό,τι αφορά την ελευθερία του συνεταιρίζεσθαι, την καταχώριση και τις δραστηριότητες των ανεξάρτητων συνδικαλιστικών οργανώσεων· να παροτρύνουν τη Λευκορωσία να τροποποιήσει τη νομοθεσία της με σκοπό να εξασφαλιστεί ότι οι εργαζόμενοι θα μπορούν ελεύθερα και χωρίς κανέναν περιορισμό να παραιτούνται από την εργασία τους, είτε είναι στον δημόσιο είτε στον ιδιωτικό τομέα·

                           κδ)

                           να καλέσουν τη Λευκορωσία να εφαρμόσει τα υψηλότερα διεθνή πρότυπα ασφαλείας και να διεξαγάγει μια πραγματικά ανεξάρτητη εκτίμηση περιβαλλοντικών επιπτώσεων όσον αφορά την κατασκευή νέων πυρηνικών εργοστασίων παραγωγής ηλεκτρικού ρεύματος αλλά και τη λειτουργία όλων των υφισταμένων, βελτιστοποιώντας την εμπειρογνωμοσύνη και εξασφαλίζοντας χρηματοδότηση από όλα τα διαθέσιμα διεθνή μέσα, συμμορφούμενη πλήρως προς τα υφιστάμενα διεθνή νομοθετικά μέτρα, όπως είναι η σύμβαση Espoo και η σύμβαση του Aarhus, και τηρώντας τη δέσμευση της 23ης Ιουνίου 2011 για τη διεξαγωγή ολοκληρωμένων αξιολογήσεων κινδύνων και ασφάλειας («προσομοίωση ακραίων καταστάσεων»), συνυπολογίζοντας και τις προδιαγραφές που έχουν συμφωνηθεί από την Επιτροπή και την Ευρωπαϊκή Ομάδα Ρυθμιστικών Αρχών Πυρηνικής Ασφάλειας·

                           κε)

                           να συνδράμουν στην ανάπτυξη διαφοροποιημένων ενεργειακών πηγών και οδών ανεφοδιασμού στην Λευκορωσία καθώς και στην ανταλλαγή βέλτιστων πρακτικών με την ΕΕ στο πλαίσιο της υλοποίησης διεθνών και περιφερειακών προγραμμάτων «πράσινης οικονομίας», ενισχύοντας ταυτόχρονα την ενεργειακή αποδοτικότητα και τις ανανεώσιμες πηγές ενέργειας·

                           κστ)

                           να ενισχύσουν περαιτέρω την περιφερειακή συνεργασία με την Λευκορωσία, μεταξύ άλλων και μέσω των τομεακών πρωτοβουλιών της Ανατολικής Εταιρικής Σχέσης, ιδίως από απόψεως εμπορίου, ενέργειας, περιβάλλοντος και μεταφορών· να ενθαρρρύνουν παραδείγματα βέλτιστων πρακτικών των διμερών οικονομικών φόρουμ αποσκοπώντας ταυτόχρονα στην αποτελεσματικότερη ενίσχυση των δυνατοτήτων των μη κρατικών παραγόντων και στην προώθηση της χρηστής διακυβέρνησης και της μεταρρύθμισης της δημόσιας διοίκησης·

                           κζ)

                           να συνεχίσουν να παρέχουν τεχνική και υγειονομική συνδρομή στον πληθυσμό που επλήγη από την πυρηνική καταστροφή στο Τσερνομπίλ·

                           κη)

                           να ενθαρρύνουν τη Λευκορωσία να προβεί στη διερεύνηση και ανάπτυξη μη συμβατικών πηγών ενέργειας·

                     Διαχείριση των συνόρων

                           κθ)

                           να ενισχύσουν τη συνεργασία ΕΕ-Λευκορωσίας στην διαχείριση των συνόρων και στον αγώνα κατά του διασυνοριακού εγκλήματος και, ειδικότερα, να συνδράμουν την Λευκορωσία στην ανάπτυξη του συστήματος διαμετακόμισης, στον εκσυγχρονισμό των διαδικασιών των τελωνειακών και των συνοριακών ελέγχων καθώς και στην πλήρη εφαρμογή της έννοιας της ολοκληρωμένης διαχείρισης των συνόρων·

                           λ)

                           να διασφαλίσουν για τους διπλωμάτες και τους πολιτικούς της ΕΕ απρόσκοπτη είσοδο στη Λευκορωσία και απεριόριστες μετακινήσεις εντός της χώρας·

                           λα)

                           να παράσχουν, στο πλαίσιο αμοιβαίου συμφέροντος, περαιτέρω εκπαίδευση στην υπηρεσία διαχείρισης των συνόρων της Λευκορωσίας σύμφωνα με το κεκτημένο του Σένγκεν·

                           λβ)

                           να εξετάσουν τη δυνατότητα παροχής της κατάλληλης τεχνικής συνδρομής η οποία θα χρησιμοποιηθεί για την εισαγωγή σύγχρονων συστημάτων ελέγχου των συνόρων καθώς και σύγχρονων υποδομών από την πλευρά της ΕΕ·

                           λγ)

                           να παράσχουν στις αρμόδιες υπηρεσίες της Λευκορωσίας επαρκή κατάρτιση σχετικά με τις βέλτιστες πρακτικές της ΕΕ όσον αφορά την καθιέρωση του βιομετρικού διαβατηρίου·

                           λδ)

                           να δρομολογήσουν εταιρική σχέση στον τομέα της κινητικότητας μεταξύ ΕΕ και Λευκορωσίας και να ενθαρρύνουν τη Λευκορωσία να διαδραματίσει ενεργό ρόλο στην ομάδα Ανατολικής Εταιρικής Σχέσης για τη μετανάστευση και το άσυλο·

                           λε)

                           να ενθαρρύνουν τη συνεργασία μεταξύ της Λευκορωσίας, αφενός, και του Αναπτυξιακού Προγράμματος των Ηνωμένων Εθνών (UNDP) και του Ταμείου των Ηνωμένων Εθνών για τα Παιδιά (UNICEF), αφετέρου, με σκοπό την υποστήριξη προγραμμάτων που αποσκοπούν στην καταπολέμηση της εμπορίας ανθρώπων·

                     Σχετικά με την κοινωνία των πολιτών και τις επαφές μεταξύ ατόμων

                           λστ)

                           να αυξήσουν το ποσοστό των έργων που έχουν μεγαλύτερο όφελος και προβολή για το σύνολο του πληθυσμού, κάτι το οποίο θα ενισχύσει την εκ μέρους των πολιτών κατανόηση των αξιών, των προτύπων και των πολιτικών της ΕΕ, και θα τονίσει τα πλεονεκτήματα αυτού του μοντέλου και της εμπειρογνωμοσύνης· να προβάλουν, στο πλαίσιο αυτό, την ευκαιρία που προσφέρει το φόρουμ της κοινωνίας των πολιτών, και δη ενόψει της επικείμενης συνάντησης στο Chisinau τον προσεχή Οκτώβριο·

                           λζ)

                           να αντιταχθούν συστηματικά και χωρίς συμβιβασμούς σε οποιαδήποτε παραπληροφόρηση και παροχή παραπλανητικών πληροφοριών από της πλευράς των αρχών της Λευκορωσίας σχετικά με τις πολιτικές και τα έργα της ΕΕ, δημοσιοποιώντας και διαδίδοντας όλες τις απαραίτητες για τον σκοπό αυτό πληροφορίες (δεδομένα, αριθμητικά στοιχεία, νομοθεσία)·

                           λη)

                           να εντατικοποιήσουν την τεχνική και οικονομική ενίσχυση, μεταξύ άλλων και μέσω του νέου Ευρωπαϊκού Ταμείου για τη Δημοκρατία, προς τις οργανώσεις της κοινωνίας των πολιτών, τα ανεξάρτητα μέσα μαζικής ενημέρωσης, τους υπερασπιστές των ανθρωπίνων δικαιωμάτων και τις συνδικαλιστικές ενώσεις που εδρεύουν στη Λευκορωσία ή τις συνδικαλιστικές ενώσεις που εδρεύουν στα κράτη μέλη αλλά έχουν σημαντική επίδραση στη Λευκορωσία· να ωθήσουν την κοινωνία των πολιτών να συμμετάσχει πιο ενεργά στην υλοποίηση, στην παρακολούθηση και στην αξιολόγηση των χρηματοδοτούμενων από την ΕΕ έργων· να αναβαθμίσουν σημαντικά την διαβίβαση και διάδοση των πληροφοριών που αφορούν την ΕΕ με σκοπό να αναπτύξουν την κατανόηση των πολιτών σε θέματα προσέγγισης της ΕΕ σχετικά με τα θεμελιώδη δικαιώματα και ελευθερίες καθώς και την ανάγκη για κοινωνική και οικονομική πρόοδο·

                           λθ)

                           να παράσχουν στήριξη στις οργανώσεις που επιτελούν έργο υπέρ της δημοκρατίας και των ανθρωπίνων δικαιωμάτων, όχι μόνο σε αυτές που είναι εγκατεστημένες στη Λευκορωσία αλλά και σε αυτές που βρίσκονται εκτός της χώρας, λαμβάνοντας υπόψη ότι οι αρχές της Λευκορωσίας αρνούνται συστηματικά να παράσχουν σ' αυτές τις οργανώσεις δυνατότητα καταχώρισης· να αναθεωρήσουν κατεπειγόντως τους πρόσφατους νέους κανόνες υποβολής αιτήσεων για χρηματοδότηση από την ΕΕ στο πλαίσιο της ευρωπαϊκής πρωτοβουλίας EIDHR/NSLA, ένα μέσο που αποκλείει ουσιαστικά πολύ γνωστές και αξιόλογες για το έργο τους ΜΚΟ της Λευκορωσίας από τη διαδικασία υποβολής αιτήσεων·

                           μ)

                           να ζητήσουν από τις αρχές της Λευκορωσίας να εφαρμόσουν την απόφαση A/HRC/WGAD/2012/39 της 'Ομάδας εργασίας των Ηνωμένων Εθνών για την αυθαίρετη κράτηση προσώπων' στην υπόθεση του υπερασπιστή των ανθρωπίνων δικαιωμάτων Ales Bialiatski, στην οποία η Ομάδα Εργασίας απεφάνθη συγκεκριμένα ότι η κράτηση του κ. Ales Bialiatski, Προέδρου του Κέντρου για τα Ανθρώπινα Δικαιώματα 'Viasna' και Αντιπροέδρου της Διεθνούς Ομοσπονδίας Ανθρωπίνων Δικαιωμάτων (FIDH), ήταν αυθαίρετη και ότι «αντιβαίνει στις διατάξεις του άρθρου 20, παράγραφος 1, της Οικουμενικής Διακήρυξης των Δικαιωμάτων του Ανθρώπου (UDHR) και του άρθρου 22 του Διεθνούς συμφώνου για τα ατομικά και πολιτικά δικαιώματα (ICCPR)»·

                           μα)

                           να παροτρύνουν τη Λευκορωσία να απευθύνει ανοικτή πρόσκληση για όλες τις ειδικές διαδικασίες του ΟΗΕ και να καλέσει σε επίσκεψη στη χώρα τον ειδικό εισηγητή του ΟΗΕ για την κατάσταση των υπερασπιστών ανθρωπίνων δικαιωμάτων·

                           μβ)

                           να υποχρεώσουν τις αρχές της Λευκορωσίας να άρουν την ποινική ευθύνη για τη λήψη ξένων επιχορηγήσεων και να επιτρέψουν στις οργανώσεις να διατηρούν κονδύλια σε λογαριασμούς ξένων τραπεζών·

                           μγ)

                           να εξετάσουν μονομερώς την δυνατότητα διευκόλυνσης της έκδοσης θεωρήσεων διαβατηρίων και της μείωσης του κόστους από τα 60 EUR σε ένα προσιτό επίπεδο για τους πολίτες της Λευκορωσίας, και τη δυνατότητα να γίνεται πλήρης χρήση των υφιστάμενων εναλλακτικών επιλογών που προσφέρει ο κώδικας για τις θεωρήσεις διαβατηρίων, συμπεριλαμβανομένης της κατάργησης ή της μείωσης των τελών για θεωρήσεις διαβατηρίων μικρής χρονικής διαρκείας, ιδίως για τους νέους, και της διευκόλυνσης και εντατικοποίησης των διαπροσωπικών επαφών και της βοήθειας όσον αφορά την πρόληψη της περαιτέρω απομόνωσης των πολιτών της Λευκορωσίας· επίσης, να εξετάσουν μονομερώς τη μείωση ή κατάργηση των τελών θεωρήσεων διαβατηρίων για μακροχρόνιες θεωρήσεις με απώτερο σκοπό την καθιέρωση καθεστώτος πλήρους απαλλαγής των θεωρήσεων·

                           μδ)

                           να καλέσουν τις αρχές της Λευκορωσίας να ξεκινήσουν διαπραγματεύσεις με την ΕΕ για διευκολύνσεις στον τομέα θεωρήσεων διαβατηρίων και συμφωνιών επανεισδοχής με μακροπρόθεσμο σκοπό την θέσπιση καθεστώτος πλήρους απαλλαγής των θεωρήσεων διαβατηρίου ώστε να ενισχυθούν οι επαφές μεταξύ ατόμων· επίσης, να τις καλέσουν να λάβουν επείγοντα μέτρα για την εφαρμογή τοπικών συνοριακών συμφωνιών όσον αφορά θέματα μεταφορών με την Πολωνία και τη Λιθουανία·

                           με)

                           να ενθαρρύνουν τη συνεργασία μεταξύ πόλεων και δήμων της ΕΕ και της Λευκορωσίας αξιοποιώντας τα παραδείγματα ορθών πρακτικών ορισμένων χωρών της ΕΕ, ιδίως της Πολωνίας, της Λιθουανίας και της Λετονίας·

                           μστ)

                           να επιδιώξουν να παράσχουν περισσότερες ευκαιρίες εκπαίδευσης και έρευνας στην ΕΕ σε Λευκορώσους στους τομείς της ανώτερης και άτυπης εκπαίδευσης καθώς και της εκπαίδευσης ενηλίκων· να ξεκινήσουν και να υποστηρίξουν ένα πρόγραμμα πρακτικής άσκησης για νέους επαγγελματίες από τη Λευκορωσία στα θεσμικά όργανα της ΕΕ και σε άλλους διεθνείς οργανισμούς· να ενισχύσουν περαιτέρω το Ευρωπαϊκό Πανεπιστήμιο Ανθρωπιστικών Σπουδών, και να αναπτύξουν και να ενισχύσουν τα εκπαιδευτικά και επαγγελματικά προγράμματα εντός της Λευκορωσίας· να εξασφαλίσουν επαρκή και πάγια χρηματοδότηση του προγράμματος Erasmus Mundus για λευκορώσους φοιτητές·

                           μζ)

                           να αναζητήσουν ενεργά ευκαιρίες με σκοπό τη δρομολόγηση διαλόγου με τη Λευκορωσία για την υλοποίηση ριζικών μεταρρυθμίσεων στο ανώτατο εκπαιδευτικό της σύστημα ώστε να αναπτύξουν συγκεκριμένα την ακαδημαϊκή ελευθερία, την θεσμική αυτονομία και να ενθαρρύνουν τη συμμετοχή των φοιτητών για να συμμετάσχουν, ενδεχομένως, στον Ευρωπαϊκό Χώρο Τριτοβάθμιας Εκπαίδευσης (Διαδικασία Μπολόνια)·

                           μη)

                           καλεί την Διεθνή Ομοσπονδία Χόκεϊ επί Πάγου να επανεξετάσει σοβαρά την απόφασή της να επιτρέψει στη Λευκορωσία να οργανώσει το Παγκόσμιο Πρωτάθλημα Χόκεϊ επί Πάγου το 2014.

               2.

               αναθέτει στον Πρόεδρό του να διαβιβάσει την παρούσα σύσταση στην Αντιπρόεδρο της Επιτροπής/Ύπατη Εκπρόσωπο της Ένωσης για θέματα εξωτερικής πολιτικής και πολιτικής ασφαλείας (ΥΕ/ΑΕ), την Ευρωπαϊκή Υπηρεσία Εξωτερικής Δράσης (ΕΥΕΔ), το Συμβούλιο, την Επιτροπή και τα κράτη μέλη.

      (1)  Κείμενα που εγκρίθηκαν, P7_TA(2012)0410.

      (2)  Κείμενα που εγκρίθηκαν, P7_TA(2012)0112.

      (3)  ΕΕ C 377 Ε της 7.12.2012, σ. 162.

      (4)  ΕΕ C 136 E της 11.5.2012, σ. 57.

      (5)  Κείμενα που εγκρίθηκαν, P7_TA(2012)0334.

      (6)  ΕΕ C 168 Ε της 14.6.2013, σ. 26.

      (7)  ΕΕ C 296 Ε της 2.10.2012, σ. 105.

      (8)  ΕΕ L 307 της 7.11.2012, σ. 1.

      (9)  Στοιχεία από Ανεξάρτητο Ίδρυμα κοινωνικών και οικονομικών μελετών, Απρίλιος 2013.

      (10)  Στον κατάλογο πολιτικών κρατουμένων περιλαμβάνονται επίσης οι Mikalai Statkevich, Pavel Seviarynets, Eduard Lobau, Mikalay Antukhovich, Mikalay Dziadok και Ihar Alienevich.


title: P6_TA(2007)0482#Σχέσεις μεταξύ της Ευρωπαϊκής Ένωσης και της Σερβίας#Σύσταση του Ευρωπαϊκού Κοινοβουλίου προς το Συμβούλιο της 25ης Οκτωβρίου 2007 σχετικά με τις σχέσεις μεταξύ Ευρωπαϊκής Ένωσης και Σερβίας (2007/2126(INI))

text:
C 263 E/626                                     Επίσημη Εφημερίδα της Ευρωπαϊκής Ένωσης                          EL        16.10.2008
Πέμπτη, 25 Οκτωβρίου 2007
             2.    είναι της γνώμης ότι, στο σχέδιο ειδικού μέτρου για το Ιράκ για το 2007, η Επιτροπή υπερβαίνει τις
             εκτελεστικές αρμοδιότητές της κατά τον κανονισμό (ΕΚ) αριθ. 1905/2006, επιλέγοντας ως έναν από τους τομείς
             παρέμβασης τη «Μελέτη σκοπιμότητας για το κοίτασμα αερίου του Akkas», συνολικός στόχος της οποίας είναι να
             μελετήσει τις συνθήκες διερεύνησης του κοιτάσματος αερίου στο Akkas (δυτικό Ιράκ) με στόχο να συνδεθεί η
             παραγωγή του με το δίκτυο αγωγών αερίου της Συρίας και, επίσης, να ενσωματώσει το σχέδιο αυτό, ει δυνατόν, με
             τα έργα του ευρω-αραβικού σχεδίου για την αγορά αερίου του Μασρέκ· επισημαίνει ότι η μελέτη θα λαμβάνει
             υπόψη τα μελλοντικά συμφέροντα των γειτόνων του Μασρέκ και της ΕΕ ενσωματώνοντας την παραγωγή στην
             αγορά αερίου ΕΕ-Μασρέκ, και ότι η ενσωμάτωση αυτή θα ανοίξει τεράστια δυνητική αγορά για την παραγωγή
             των κοιτασμάτων του Akkas και θα δώσει τη δυνατότητα για την πρώτη ενσωμάτωση του φυσικού αερίου του
             Ιράκ στην περιφερειακή και ευρωπαϊκή αγορά· θεωρεί επομένως ότι ο στόχος αυτός αντιβαίνει στο άρθρο 2,
             παράγραφοι 1 και 4, του κανονισμού (ΕΚ) αριθ. 1905/2006, επειδή πρωταρχικός στόχος του ειδικού μέτρου
             δεν είναι η εξάλειψη της φτώχειας και επειδή οι δεδηλωμένοι στόχοι δεν πληρούν τα κριτήρια για τη δημόσια
             αναπτυξιακή βοήθεια που έχει θεσπίσει η Επιτροπή Αναπτυξιακής Βοήθειας του ΟΟΣΑ·
             3.    καλεί την Επιτροπή να αποσύρει ή να τροποποιήσει το σχέδιο απόφασής της για τη θέσπιση ειδικού μέτρου
             για το Ιράκ, και να υποβάλει στη διαχειριστική επιτροπή του ΜΑΣ νέο σχέδιο απόφασης που θα συμβαδίζει
             πλήρως προς τις διατάξεις του κανονισμού (ΕΚ) αριθ. 1905/2006·
             4.    αναθέτει στον Πρόεδρό του να διαβιβάσει το παρόν ψήφισμα στο Συμβούλιο, στην Επιτροπή, στους
             εκπροσώπους των κρατών μελών στην Επιτροπή του ΜΑΣ, καθώς και στα κοινοβούλια και στις κυβερνήσεις των
             κρατών μελών.
             P6_TA(2007)0482
             Σχέσεις μεταξύ της Ευρωπαϊκής Ένωσης και της Σερβίας
             Σύσταση του Ευρωπαϊκού Κοινοβουλίου προς το Συμβούλιο της 25ης Οκτωβρίου 2007 σχετικά με τις
                                 σχέσεις μεταξύ Ευρωπαϊκής Ένωσης και Σερβίας (2007/2126(INI))
             Το Ευρωπαϊκό Κοινοβούλιο,
             — έχοντας υπόψη την πρόταση σύστασης προς το Συμβούλιο που υπέβαλε ο κ. Jelko Kacin εξ ονόματος της
                  Ομάδας ALDE σχετικά με τις σχέσεις μεταξύ Ευρωπαϊκής Ένωσης και Σερβίας (B6-0202/2007),
             — έχοντας υπόψη το από 29 Σεπτεμβρίου 2005 ψήφισμά του σχετικά με την προάσπιση του πολυεθνοτικού
                  χαρακτήρα στη Βοϊβοντίνα (1),
             — έχοντας υπόψη την από 2 Μαρτίου 2005 έκθεση της διερευνητικής αποστολής της ad hoc αντιπροσωπείας
                  του στη Βοϊβοντίνα και στο Βελιγράδι,
             — έχοντας υπόψη την ανακήρυξη της Δημοκρατίας της Σερβίας ως διαδόχου της Κρατικής Ένωσης Σερβίας και
                  Μαυροβουνίου, κατόπιν του δημοψηφίσματος στο Μαυροβούνιο στις 21 Μαΐου 2006, το οποίο έδωσε
                  αποτέλεσμα υπέρ της ανεξαρτησίας,
             — έχοντας υπόψη το νέο σερβικό σύνταγμα που εγκρίθηκε με δημοψήφισμα στις 28-29 Οκτωβρίου 2006,
             — έχοντας υπόψη την Έκθεση Προόδου της Επιτροπής του 2006 σχετικά με τη Σερβία, της 8ης Νοεμβρίου
                  2006 (SEC(2006)1389),
             (1) ΕΕ C 227 E της 21.9.2006, σ. 620.
 ---pagebreak--- 16.10.2008       EL                         Επίσημη Εφημερίδα της Ευρωπαϊκής Ένωσης                                   C 263 E/627
                                                                                Πέμπτη, 25 Οκτωβρίου 2007
           — έχοντας υπόψη την προσχώρηση της Σερβίας στη Σύμπραξη για την Ειρήνη του ΝΑΤΟ στις 14 Δεκεμβρίου
               2006,
           — έχοντας υπόψη τα αποτελέσματα των σερβικών κοινοβουλευτικών εκλογών στις 21 Ιανουαρίου 2007,
           — έχοντας υπόψη την απόφαση που έλαβε στις 26 Φεβρουαρίου 2007 το Διεθνές Δικαστήριο στην υπόθεση
               Βοσνίας και Ερζεγοβίνης εναντίον Σερβίας και Μαυροβουνίου,
           — έχοντας υπόψη τη γνωμοδότηση αριθ. 405/2006 της Επιτροπής της Βενετίας του Συμβουλίου της Ευρώπης
               της 19ης Μαρτίου 2007, σχετικά με το Σύνταγμα της Σερβίας,
           — έχοντας υπόψη το σχηματισμό νέας κυβέρνησης στο Βελιγράδι στις 15 Μαΐου 2007,
           — έχοντας υπόψη τους πέντε βασικούς στόχους της νέας κυβέρνησης της Σερβίας που παρουσιάστηκαν στις
               15 Μαΐου 2007,
           — έχοντας υπόψη την επανάληψη των διαπραγματεύσεων για τη Συμφωνία Σταθεροποίησης και Σύνδεσης (ΣΣΣ)
               ΕΕ-Σερβίας στις 13 Ιουνίου 2007,
           — έχοντας υπόψη τα συμπεράσματα του Συμβουλίου Γενικών Υποθέσεων σχετικά με τα Δυτικά Βαλκάνια στις
               12 Φεβρουαρίου και 18 Ιουνίου 2007,
           — έχοντας υπόψη την από 18 Ιουνίου 2007 έκθεση του Γενικού Εισαγγελέα του Διεθνούς Ποινικού
               Δικαστηρίου για την πρώην Γιουγκοσλαβία (ΔΠΔΓ) προς το Συμβούλιο Ασφαλείας των Ηνωμένων Εθνών
               σχετικά με τη συνεργασία της Σερβίας με το ΔΠΔΓ,
           — έχοντας υπόψη την ανταλλαγή απόψεων με τη γενική εισαγγελέα του ΔΠΔΓ στο πλαίσιο της συνεδρίασης της
               Επιτροπής Εξωτερικών Υποθέσεων της 26ης Ιουνίου 2007,
           — έχοντας υπόψη τη συμφωνία μεταξύ ΕΕ και Σερβίας για την κατάλληλη εφαρμογή των δικαιωμάτων
               ιδιοκτησίας, με γνώμονα τόσο την πολιτική όσο και την οικονομική σταθερότητα,
           — έχοντας υπόψη το άρθρο 114, παράγραφος 3, και το άρθρο 90 του Κανονισμού του,
           — έχοντας υπόψη την έκθεση της Επιτροπής Εξωτερικών Υποθέσεων (A6-0325/2007),
           Α. εκτιμώντας ότι το μέλλον της Σερβίας βρίσκεται στην Ευρωπαϊκή Ένωση,
           Β.  εκτιμώντας ότι η Σερβία αποτελεί σημαντικό παράγοντα για τη σταθερότητα και την ευημερία στην περιοχή,
               ενώ η προοπτική της ένταξης στην ΕΕ προσφέρει μείζον κίνητρο για μεταρρυθμίσεις,
           Γ.  λαμβάνοντας υπόψη ότι η Σερβία είναι συμβαλλόμενο μέρος της Συμφωνίας Ελευθέρων Συναλλαγών της
               Κεντρικής Ευρώπης (CEFTA) και έχει προσφάτως ολοκληρώσει τις τεχνικές διαπραγματεύσεις σχετικά με τη
               ΣΣΣ· λαμβάνοντας υπόψη ότι η ένταξη της Σερβίας στον ΠΟΕ ενδέχεται να ολοκληρωθεί προ του 2008,
           Δ.  λαμβάνοντας υπόψη ότι το 70 % των πολιτών της Σερβίας που ψήφισαν τάσσονται υπέρ της ένταξης στην ΕΕ
               και ότι τα δύο τρία των πολιτών ψήφισαν κόμματα που ανήκουν στο δημοκρατικό στρατόπεδο,
           Ε.  λαμβάνοντας υπόψη ότι η Σερβία διαθέτει νέα κυβέρνηση η οποία είναι φιλοευρωπαϊκή και υπέρ των
               μεταρρυθμίσεων,
           ΣΤ. λαμβάνοντας υπόψη ότι η επιτυχής επανένταξη της Σερβίας στις διαπραγματεύσεις της ΣΣΣ θα μπορούσε να
               χρησιμεύσει ως πρόσθετο παράδειγμα των θετικών αλλαγών στα Δυτικά Βαλκάνια, υπό την επιρροή, μεταξύ
               άλλων, της ΕΕ,
 ---pagebreak--- C 263 E/628                                     Επίσημη Εφημερίδα της Ευρωπαϊκής Ένωσης                           EL       16.10.2008
Πέμπτη, 25 Οκτωβρίου 2007
             Ζ.   λαμβάνοντας υπόψη ότι έχουν καταβληθεί και θα πρέπει να εξακολουθήσουν να καταβάλλονται ειλικρινείς
                  προσπάθειες προκειμένου να αντιμετωπιστούν οι διαιρέσεις και στάσεις του παρελθόντος και να προωθηθεί το
                  ευρωπαϊκό μέλλον για τους πολίτες της Σερβίας,
             Η. λαμβάνοντας υπόψη ότι η σερβική οικονομία παρουσίασε έντονη ανάπτυξη (περίπου 5,8 %) και αυξανόμενο
                  όγκο άμεσων ξένων επενδύσεων· λαμβάνοντας, ωστόσο, υπόψη ότι εξακολουθούν να υπάρχουν ανησυχίες
                  σχετικά με το έλλειμμα του ισοζυγίου τρεχουσών συναλλαγών, το οποίο συνεχίζει να αυξάνεται, και το
                  υψηλό ποσοστό ανεργίας (περίπου 20,9 % το 2006),
             Θ. λαμβάνοντας υπόψη ότι η διαφθορά εξακολουθεί να αποτελεί σοβαρό πρόβλημα στη Σερβία, και
                  λαμβάνοντας υπόψη ότι με βάση τον δείκτη διαφθοράς για το 2006 της Διεθνούς Διαφάνειας, η Σερβία
                  σημείωσε μέση επίδοση 3,0 (σε κλίμακα που κυμαίνεται από το 0 «υψηλά επίπεδα διαφθοράς» έως το 10
                  «υψηλά επίπεδα διαφάνειας»),
             Ι.   λαμβάνοντας υπόψη ότι δύο από τους έξη φυγόδικους για εγκλήματα πολέμου που καταζητούνται από το
                  ΔΠΔΓ συνελήφθησαν πρόσφατα και μεταφέρθηκαν στη Χάγη και ότι τέσσερις παραμένουν ασύλληπτοι, μεταξύ
                  των οποίων οι Ratko Mladić και Radovan Karadžić,
             ΙΑ. λαμβάνοντας υπόψη ότι το σερβικό κοινό δεν έχει ενημερωθεί επαρκώς για την έκταση των εγκλημάτων που
                  διεπράχθησαν στους πρόσφατους πολέμους και ιδίως στη Srebrenica,
             ΙΒ. λαμβάνοντας υπόψη ότι οι πόλεμοι στη Γιουγκοσλαβία έχουν μεταβάλει ριζικά τον κοινωνικό ιστό στη Σερβία
                  και έχουν προκαλέσει μεταξύ άλλων τη μετανάστευση μεγάλου αριθμού ατόμων και της πολιτικής και
                  πνευματικής ελίτ και την εισροή προσφύγων και εσωτερικά εκτοπισμένων, καθώς και την επιστροφή των
                  βετεράνων με ψυχικά τραύματα από τη βία της δεκαετίας του 1990,
             ΙΓ. λαμβάνοντας υπόψη ότι η διάλυση της Γιουγκοσλαβίας είχε καταστροφικές συνέπειες όσον αφορά την
                  απώλεια ζωών και την πρόκληση ανθρώπινων δεινών, με αποτέλεσμα η διεθνική συμφιλίωση να καταστεί
                  παράγοντας εξαιρετικής σημασίας για τη διασφάλιση της σταθερότητας στην περιοχή,
             1.    πιστεύει ότι η Σερβία αξίζει ειδικό έπαινο για την ειρηνική διευθέτηση πολλών δύσκολων προκλήσεων τον
             τελευταίο χρόνο, μεταξύ των οποίων η διάλυση της Κρατικής Ένωσης της Σερβίας και Μαυροβουνίου, οι δίκαιες
             και ελεύθερες βουλευτικές εκλογές και ο σχηματισμός νέας κυβέρνησης με φιλοευρωπαϊκό προσανατολισμό·
             2.    επικροτεί την ολοκλήρωση των τεχνικών διαπραγματεύσεων σχετικά με τη ΣΣΣ μεταξύ της σερβικής
             κυβέρνησης και της ΕΕ ύστερα από διακοπή 13 μηνών· παροτρύνει και τις δύο πλευρές να προβούν σε όλες τις
             αναγκαίες ρυθμίσεις, προκειμένου να αποφευχθεί τυχόν πιθανή τεχνική καθυστέρηση πριν από την υπογραφή της
             συμφωνίας με στόχο την υπογραφή πριν από τα τέλη του 2007· θεωρεί ότι η υπογραφή της ΣΣΣ αποτελεί
             σημαντικό βήμα στην πορεία προς την ένταξη στην ΕΕ·
             3.    επικροτεί την επιθυμία της σερβικής κυβέρνησης να συνεργαστεί με το ΔΠΔΓ, γεγονός που ανοίγει τον
             δρόμο σε περαιτέρω συνεργασία με την ΕΕ, τονίζει όμως ότι αυτή η συνεργασία θα πρέπει να οδηγήσει σύντομα
             σε περαιτέρω αποτελέσματα·
             4.    σημειώνει την ενημέρωση στην οποία προέβη η κύρια εισαγγελέας του ΔΠΔΓ Carla Del Ponte, στο
             Συμβούλιο Γενικών Υποθέσεων και Εξωτερικών Σχέσεων της ΕΕ, το οποίο συνήλθε στο Λουξεμβούργο στις
             15 Οκτωβρίου 2007· ζητεί από τη Σερβία να επιλύσει τα εκκρεμούντα ζητήματα όσον αφορά την πλήρη
             συνεργασία με το ΔΠΔΓ στο πλαίσιο της επερχόμενης επίσκεψης της C. Del Ponte στο Βελιγράδι· καλεί την
             Επιτροπή, μόλις επιλυθούν τα ζητήματα αυτά, να μονογράψει χωρίς περαιτέρω καθυστέρηση τη συμφωνία ΣΣΣ·
             5.    συγχαίρει τη Σερβία για την πρόσφατη πρόοδό της στη συνεργασία με το ΔΠΔΓ, η οποία κατέστησε δυνατή
             την επανάληψη των διαπραγματεύσεων για τη ΣΣΣ και την θετική εκτίμηση της Γενικής Εισαγγελέως του ΔΠΔΓ κ.
             Carla Del Ponte σχετικά με τη συνεργασία της Σερβίας με το Δικαστήριο· χαιρετίζει τη σύλληψη και τη μεταγωγή
             στη Χάγη του Zdravko Tolimir και του Vlastimir Đorđević, τη διαβεβαίωση του πρωθυπουργού Koštunica στην
             κ. Carla Del Ponte ότι «είναι πιθανές περαιτέρω συλλήψεις» (συμπεριλαμβανομένου του πρώην σερβοβόσνιου
             στρατηγού Ratko Mladić) και την δημιουργία νέων δομών που αποβλέπουν στη συγκέντρωση όλων των δραστη-
             ριοτήτων για τη σύλληψη των φυγάδων, συμπεριλαμβανομένης της βελτιωμένης διαφάνειας του Συμβουλίου
             Εθνικής Ασφαλείας· χαιρετίζει τη συνεργασία μεταξύ των αρχών της Σερβίας, της Βοσνίας-Ερζεγοβίνης και του
             Μαυροβουνίου στη διευκόλυνση των πρόσφατων μεταγωγών στη Χάγη·
 ---pagebreak--- 16.10.2008       EL                          Επίσημη Εφημερίδα της Ευρωπαϊκής Ένωσης                                       C 263 E/629
                                                                                Πέμπτη, 25 Οκτωβρίου 2007
           6.    υπενθυμίζει στη Σερβία ότι η υπογραφή της ΣΣΣ εξαρτάται από την πλήρη συνεργασία με το ΔΠΔΓ και ότι
           αυτό πρέπει να οδηγήσει στη σύλληψη και τη μεταγωγή όλων των υπόλοιπων προσώπων εναντίον των οποίων έχει
           απαγγελθεί κατηγορία, επισημαίνοντας παράλληλα ότι οι πρόσφατες συλλήψεις αποδεικνύουν ότι οι σερβικές
           αρχές είναι σε θέση να ανευρίσκουν και να συλλαμβάνουν καταζητούμενους κατηγορούμενους για εγκληματίες
           πολέμου· τονίζει ότι η πλήρης συνεργασία με το ΔΠΔΓ δεν αποτελεί μόνο διεθνή υποχρέωση αλλά και καίριο βήμα
           για την επίτευξη διαρκούς συμφιλίωσης στην περιοχή· προς τούτο καλεί το σερβικό κοινοβούλιο να εκπληρώσει
           τις υποχρεώσεις του που απορρέουν από την προαναφερθείσα απόφαση του Διεθνούς Δικαστηρίου και να εγκρίνει
           δήλωση για καταδίκη της γενοκτονίας στη Srebrenica·
           7.    πιστεύει, δεδομένου του χρονοδιαγράμματος για τη διακοπή λειτουργίας του ΔΠΔΓ, το οποίο προβλέπει επί
           του παρόντος την ολοκλήρωση των δικών έως το 2008, ότι θα ήταν απαραίτητο να εξεταστεί το ενδεχόμενο
           παράτασης της εντολής του ΔΠΔΓ σε περίπτωση σύλληψης εγκληματιών πολέμου μετά από αυτήν την ημερομηνία·
           8.    σημειώνει ότι η συμβιβαστική συμφωνία που επιτεύχθηκε στο Ευρωπαϊκό Συμβούλιο των Βρυξελλών στις 21
           και 22 Ιουνίου 2007 ανοίγει τον δρόμο για την ανανέωση της νομικής βάσης της Ευρωπαϊκής Ένωσης έως το
           2009, δημιουργώντας το απαραίτητο θεσμικό πλαίσιο για τις μελλοντικές διευρύνσεις και δίνοντας τη δυνατότητα
           στην ΕΕ και τη Σερβία να διεξάγουν δυναμικά την ενταξιακή διαδικασία βάσει της ανάπτυξης και των πλεονε-
           κτημάτων της Σερβίας·
           9.    εκφράζει την άποψη ότι ο διακανονισμός του καθεστώτος του Κοσσυφοπεδίου αφενός θα εδραιώσει τη
           σταθερότητα στα Δυτικά Βαλκάνια και αφετέρου θα διευκολύνει την ολοκλήρωση της περιοχής στην Ευρωπαϊκή
           Ένωση·
           10.    παρατηρεί με χαρά ότι η Σερβία έχει σημειώσει αισθητή οικονομική πρόοδο από το 2000, καθώς έκτοτε η
           οικονομία της αυξάνεται κατά μέσο όρο 5 % ετησίως· επισημαίνει, ωστόσο, ότι σύμφωνα με την εκτίμηση του ΔΝΤ,
           αυτό δεν έχει μετουσιωθεί σε μείωση της φτώχειας ή του υψηλού ποσοστού ανεργίας (που ξεπερνά το 20 %)·
           πιστεύει ότι η αντιμετώπιση των προβλημάτων αυτών αντιπροσωπεύει κεφαλαιώδη πρόκληση για τη νέα
           κυβέρνηση· κατά συνέπεια, καλεί τη σερβική κυβέρνηση να προσηλωθεί περισσότερο στη δημιουργία απασχόλησης
           και την ανακούφιση της φτώχειας και να θεσπίσει απτά μέτρα που αποβλέπουν σε περισσότερο ισορροπημένη
           οικονομική ανάπτυξη σε όλες τις περιφέρειες της χώρας με ιδιαίτερη προσοχή στα λιγότερο ανεπτυγμένα
           νοτιοανατολικά και ανατολικά τμήματα της χώρας·
           11.    πιστεύει ότι η περαιτέρω ανάπτυξη των διοικητικών δομών και διαδικασιών μπορεί να αυξήσει την
           εμπιστοσύνη στο κράτος δικαίου, να ενισχύσει την οικονομία της αγοράς και να ενθαρρύνει την οικονομική
           ανάπτυξη στη Σερβία· καλεί τις σερβικές αρχές να βελτιώσουν το οικονομικό κλίμα για τις ξένες επενδύσεις και
           τη διαφάνεια στις εμπορικές σχέσεις·
           12.    με χαρά παρατηρεί ότι η Σερβία έχει νέο σύνταγμα το οποίο περιλαμβάνει θετικές διατάξεις σχετικά με τα
           ανθρώπινα δικαιώματα· επισημαίνει, ωστόσο, ότι το νομικό πλαίσιο για την προστασία των μειονοτήτων πρέπει να
           βελτιωθεί περαιτέρω· εκφράζει την ανησυχία του για προβληματικές διατάξεις σχετικά, μεταξύ άλλων, με τη
           διαδικασία διορισμού, προαγωγής και απόλυσης δικαστών και εισαγγελέων και σχετικά με την έλλειψη επαρκούς
           δημόσιας διαβούλευσης ή κοινοβουλευτικής συζήτησης κατά τη διαδικασία κατάρτισης· καλεί τις σερβικές αρχές
           να εξετάσουν το ενδεχόμενο επέκτασης της εμβέλειας της γεωγραφικής αποκέντρωσης, ιδίως σε σχέση με τη
           Βοϊβοντίνα·
           13.    υπογραμμίζει ότι είναι σημαντικό να διασφαλισθεί ότι η βοήθεια της ΕΕ παρέχεται έτσι ώστε να λαμβάνει
           υπόψη την υφιστάμενη εδαφική και διοικητική δομή της Σερβίας και την εθνοτική σύνθεση και τις παραδοσιακές
           οικονομικές και πολιτιστικές σχέσεις στα σχετικά εδάφη, με πλήρη συμμετοχή των τοπικών και περιφερειακών
           αρχών· καλεί την Ευρωπαϊκή Ένωση, το Συμβούλιο και τις αρμόδιες επιτροπές του να παρακολουθούν εκ του
           σύνεγγυς την οργάνωση των περιφερειών επιπέδου NUTS 2 στη Σερβία·
           14.    επαινεί τη Σερβία για τη μεγαλύτερη διαφάνεια που έχει επιτύχει στη λειτουργία της κυβέρνησης και του
           κοινοβουλίου και για τις καλές διοικητικές της δυνατότητες· επαινεί τη Σερβία επίσης για την έγκριση του Νόμου
           για τον Προϋπολογισμό του 2007 και για την εκλογή Διαμεσολαβητή και Επιτρόπου Δημόσιας Πληροφόρησης,
           Διοικητή της Εθνικής Τράπεζας της Σερβίας και των μελών του Ιδρύματος Οικονομικού Ελέγχου του Συμβουλίου
           Επικρατείας· εκφράζει τη λύπη του διότι ο ορισμός δικαστών στο Συνταγματικό Δικαστήριο εκκρεμεί ακόμη·
 ---pagebreak--- C 263 E/630                                    Επίσημη Εφημερίδα της Ευρωπαϊκής Ένωσης                           EL       16.10.2008
Πέμπτη, 25 Οκτωβρίου 2007
             15.     πιστεύει ακράδαντα ότι βασικό θέμα όσον αφορά τα ανθρώπινα δικαιώματα είναι η ανεύρεση βιώσιμων
             λύσεων για πρόσφυγες και εσωτερικά εκτοπισμένους πληθυσμούς, ιδίως δεδομένου ότι η Σερβία εξακολουθεί να
             φιλοξενεί πολύ υψηλό αριθμό προσφύγων, κυρίως από την Κροατία και εν μέρει από τη Βοσνία-Ερζεγοβίνη και
             επιπλέον εσωτερικά εκτοπισμένους· εκφράζει τη βαθιά λύπη του διότι η προθεσμία έως το τέλος του 2006 για την
             επίλυση όλων των εκκρεμών ζητημάτων που προβλέπει η δήλωση του Σεράγεβου σχετικά με την επιστροφή των
             προσφύγων και τις περιουσιακές αποζημιώσεις, η οποία υπογράφτηκε στις 31 Ιανουαρίου 2005 από την Κροατία,
             τη Βοσνία-Ερζεγοβίνη και τη Σερβία και το Μαυροβούνιο, δεν τηρήθηκε και διότι έκτοτε έχει σημειωθεί μικρή
             πρόοδος·
             16.     κατά συνέπεια, καλεί τη σερβική κυβέρνηση να συνεχίσει τις προσπάθειές της για εφαρμογή της δήλωσης
             του Σεράγεβου, μεταξύ άλλων με θέσπιση σαφούς νομικού πλαισίου διέποντος, μεταξύ άλλων, το δικαίωμα
             επιστροφής στον τόπο καταγωγής και το δικαίωμα για περιουσιακή αποζημίωση· παροτρύνει την ΕΕ, τα κράτη
             μέλη της και τη διεθνή κοινότητα να διατηρήσουν την προσήλωσή τους στην υπεράσπιση των δικαιωμάτων των
             προσφύγων και να παρέχουν συνεχή υποστήριξη στις εν λόγω χώρες, μεταξύ άλλων με τη διάθεση επαρκών
             χρηματοοικονομικών πόρων προς τούτο· υπογραμμίζει ότι η ενσωμάτωση ή μετεγκατάσταση εσωτερικά
             εκτοπισμένων και προσφύγων δεν πρέπει να μεταβάλλει αισθητά την αρχική εθνοτική ισορροπία σε μια περιοχή ή
             περιφέρεια· επισύρει, από την άποψη αυτή, την προσοχή στη σύμβαση-πλαίσιο του Συμβουλίου της Ευρώπης της
             1ης Φεβρουαρίου 1995 για την προστασία των μειονοτήτων·
             17.     αναγνωρίζει την πρόοδο που έχει σημειωθεί στην καταπολέμηση του οργανωμένου εγκλήματος και της
             διαφθοράς, που είχε ως αποτέλεσμα πολλές σημαντικές συλλήψεις, επισημαίνοντας παράλληλα ότι η διαφθορά,
             ιδίως στην αστυνομία και το δικαστικό τομέα, παραμένει σοβαρό πρόβλημα και ότι οι επίσημες έρευνες της
             διαφθοράς συχνά φαίνεται να έχουν πολιτικά κίνητρα· επισημαίνει ότι η διαφθορά αποτελεί μείζον εμπόδιο για
             την προσέλκυση περισσότερων ξένων επενδύσεων και καλεί τη σερβική κυβέρνηση να υλοποιήσει μια συνολική
             στρατηγική καταπολέμησης της διαφθοράς· θεωρεί αναγκαίο να συνεχιστεί η καταπολέμηση του οργανωμένου
             εγκλήματος·
             18.     χαιρετίζει την ολοκλήρωση της μεταφοράς αρμοδιοτήτων φύλαξης των κρατικών συνόρων από το στρατό
             στην αστυνομία ως μείζον βήμα στην κατεύθυνση της επίτευξης των προτύπων της ΕΕ· παροτρύνει το Συμβούλιο
             και την Επιτροπή να ενθαρρύνουν περαιτέρω τη σερβική κυβέρνηση να προβεί σε ουσιαστική μεταρρύθμιση της
             αστυνομίας, των υπηρεσιών ασφαλείας και των ενόπλων δυνάμεων, συμπεριλαμβανομένων μέτρων για τη
             μεγαλύτερη πολιτική εποπτεία του στρατού· θεωρεί ότι η μεταρρύθμιση της αστυνομίας θα πρέπει να λάβει
             υπόψη την ανάγκη για οι αστυνομικές δυνάμεις να στελεχώνονται από ομιλητές μειονοτικών γλωσσών σε περιοχές
             που κατοικούνται από μεγάλους μειονοτικούς πληθυσμούς·
             19.     πιστεύει ότι η προώθηση του κράτους δικαίου και η αυστηρή εφαρμογή των νομικών διατάξεων πρέπει να
             αποτελούν μια από τις κορυφαίες προτεραιότητες της κυβέρνησης· επικροτεί τα μέτρα δικαστικής μεταρρύθμισης
             που έχουν ληφθεί έως σήμερα, αλλά τονίζει την ανάγκη για τη συνέχιση της εν λόγω διαδικασίας, ιδίως σε σχέση
             με τη διάρκεια των δικών, την προστασία των μαρτύρων, την πρόληψη της διαφθοράς, και την ανεξαρτησία των
             δικαστών· εκφράζει τη λύπη του διότι το Συνταγματικό Δικαστήριο δεν λειτουργεί, γεγονός το οποίο δεν ευνοεί
             την ανάπτυξη της δημοκρατίας και της δημοκρατικής νομοθεσίας στη Σερβία·
             20.     χαιρετίζει την ολοκλήρωση της δίκης για τη δολοφονία του Πρωθυπουργού Zoran Đinđić και υποστηρίζει
             πρόσφατη πρωτοβουλία του ειδικού εισαγγελέα για να αποκαλυφθούν τα πολιτικά κίνητρα της δολοφονίας·
             21.     χαιρετίζει το έργο του Σέρβου Εισαγγελέα για εγκλήματα πολέμου αλλά εκφράζει τη λύπη του διότι οι
             δίκες για εγχώρια πολιτικά εγκλήματα υπονομεύονται από την έλλειψη διαφάνειας και πολιτικής βούλησης ώστε
             να ανιχνευθεί η αλυσίδα ευθύνης πέρα από τους άμεσους δράστες έως εκείνους που εξέδωσαν τις διαταγές·
             πιστεύει ότι οι ποινές που επιβλήθηκαν από το σερβικό δικαστήριο εγκλημάτων πολέμου σε τέσσερα μέλη της
             παραστρατιωτικής ομάδας Σκορπιοί για την εκτέλεση έξη Μουσουλμάνων από τη Srebrenica δεν αντανακλούσαν
             τον ειδεχθή χαρακτήρα του εγκλήματος· επισημαίνει ότι ο Σέρβος Πρόεδρος εξέφρασε δημόσια τη λύπη του για
             τη μικρή διάρκεια των ποινών που επιβλήθηκαν·
             22.     πιστεύει ότι οι πολίτες της Σερβίας δικαιούνται να μάθουν την αλήθεια για τις πρόσφατες πολιτικές
             πολέμου και γενοκτονίας που διαπράχτηκαν στο όνομά τους και να πληροφορηθούν τους δράστες των εγκλη-
             μάτων πολέμου· πιστεύει ότι η Σερβία πρέπει να αντιμετωπίσει έντιμα το πρόσφατο παρελθόν της προκειμένου να
             προοδεύσει και ότι η συμφιλίωση με το παρελθόν αποτελεί αναπόσπαστο τμήμα της πορείας προς τη συμφιλίωση
             με τους γείτονες της Σερβίας· καλεί την κυβέρνηση να φροντίσει για την επαναλειτουργία της Επιτροπής για την
             Αλήθεια και την Συμφιλίωση που ιδρύθηκε το 2001, μεταξύ άλλων προκειμένου να διασφαλίσει τουλάχιστον ότι
             θα προωθηθεί θετικό κλίμα σε εκείνα τα τμήματα της χώρας που επλήγησαν περισσότερο από τη διεθνική
             σύγκρουση· καλεί την Επιτροπή να προωθήσει πρωτοβουλίες που διευκολύνουν τις επαφές μεταξύ απλών
             ανθρώπων στην περιοχή και να χορηγήσει μεγαλύτερο ποσοστό πιστώσεων στην κατεύθυνση αυτή·
 ---pagebreak--- 16.10.2008        EL                          Επίσημη Εφημερίδα της Ευρωπαϊκής Ένωσης                                     C 263 E/631
                                                                                Πέμπτη, 25 Οκτωβρίου 2007
           23.     επικροτεί την έκφραση συγγνώμης εκ μέρους του σέρβου προέδρου προς τους πολίτες της Κροατίας για
           εγκλήματα πολέμου που διαπράχθηκαν εξ ονόματος της Σερβίας κατά τη διάρκεια του πρόσφατου πολέμου και τη
           θεωρεί ένδειξη μεγάλης πολιτικής ωριμότητας και δημοκρατικού ηγετικού πνεύματος και απτή απόδειξη της
           αποφασιστικότητας της σημερινής κυβέρνησης να ακολουθήσει πολιτική φιλίας και συνεργασίας με τις γειτονικές
           χώρες·
           24.     πιστεύει ότι η συμφιλίωση και η δικαιοσύνη είναι απολύτως αναγκαίες για τη σταθερότητα και την
           ανάπτυξη όλων των χωρών στην περιοχή καθώς και για την πορεία τους προς την Ευρώπη· παροτρύνει τις
           γειτονικές χώρες της Σερβίας να ακολουθήσουν το πρότυπο αυτό και να καταδικάσουν κάθε εκδήλωση εθνικής
           μισαλλοδοξίας και ρατσισμού στα εδάφη τους·
           25.     πιστεύει ότι η ΕΕ και τα κράτη μέλη της θα πρέπει να ξεκινήσουν και να στηρίξουν προγράμματα με στόχο
           την παροχή ψυχολογικής και κοινωνικής υποστήριξης, με έμφαση κυρίως, αλλά όχι αποκλειστικά, στις γυναίκες
           και τα παιδιά που έχουν υποστεί ψυχικά τραύματα λόγω των εμπειριών τους πριν και κατά τη διάρκεια του
           πολέμου·
           26.     χαιρετίζει την πρόσφατη συνεργασία μεταξύ του Βελιγραδίου και της Πρίστινα για την αναζήτηση
           αγνοουμένων από τη σύγκρουση στο Κοσσυφοπέδιο, ιδίως τις πρόσφατες κοινές προσπάθειες στην περιφέρεια
           Raška· καλεί τη σερβική κυβέρνηση να υποβάλει δημόσια έκθεση σχετικά με τη Mačkatica·
           27.     καλεί το Συμβούλιο και την Επιτροπή να διαθέσουν επαρκείς οικονομικούς πόρους στη Διεθνή Επιτροπή
           Αγνοουμένων (ICMP) προκειμένου να δοθεί η δυνατότητα στην οργάνωση να ολοκληρώσει το έργο της για τον
           εντοπισμό όλων των αγνοουμένων στην επικράτεια της πρώην Γιουγκοσλαβίας έως το 2010· πιστεύει ότι το έργο
           της Διεθνούς Επιτροπής Αγνοουμένων συνεισφέρει σημαντικά στη διαδικασία της αλήθειας, της δικαιοσύνης και
           της συμφιλίωσης στην περιοχή·
           28.     επισημαίνει ότι σύμφωνα με έρευνα την οποία διεξήγαγε το Γραφείο Στρατηγικού Μάρκετινγκ για
           λογαριασμό της Ένωσης Φοιτητών Σερβίας το 2004, το 70 % των σέρβων φοιτητών πανεπιστημίου δεν έχουν
           ταξιδέψει ποτέ στο εξωτερικό· επικροτεί τις πρωτοβουλίες με στόχο την παροχή στους σέρβους φοιτητές ευκαιριών
           για σπουδές στις χώρες της ΕΕ· καλεί τα κράτη μέλη να αναζητήσουν νέους τρόπους αλληλεπίδρασης με Σέρβους·
           29.     παρατηρεί ότι η Σερβία συνεισφέρει ενεργά στην περιφερειακή συνεργασία και σε σχέσεις καλής γειτονίας
           δεδομένου ότι αποτελεί μέλος πολυάριθμων περιφερειακών πρωτοβουλιών, όπως το Σύμφωνο Σταθερότητας/Συμ-
           βούλιο Περιφερειακής Συνεργασίας και το CEFTA· καλεί τη Σερβία να συνεχίσει να διαδραματίζει υπεύθυνο ρόλο
           στην περιοχή· υπογραμμίζει ότι είναι προς το συμφέρον της Σερβίας να αναπτύξει και να διατηρήσει καλές σχέσεις
           με τους περιφερειακούς εταίρους της, να ενισχύσει την αποτελεσματική διασυνοριακή συνεργασία, αξιοποιώντας
           πλήρως το δυναμικό των εθνικών μειονοτήτων στις παραμεθόριες περιοχές, και να συμμετέχει ενεργά σε διμερή,
           περιφερειακά και ευρωπαϊκά προγράμματα υποδομών· επαναλαμβάνει ότι το μέλλον όλων των χωρών στην περιοχή
           έγκειται στην ΕΕ·
           30.     παροτρύνει τη σερβική κυβέρνηση να προωθήσει σχέσεις καλής γειτονίας με τη Βοσνία-Ερζεγοβίνη·
           31.     παροτρύνει τη σερβική κυβέρνηση να συνεχίσει τον διάλογο με τους νοτιοανατολικοευρωπαίους γείτονές
           της για τα συνοριακά θέματα, δεδομένου ότι οι εδαφικές οριοθετήσεις μεταξύ της Σερβίας και της Κροατίας και
           μεταξύ της Σερβίας και της Βοσνίας-Ερζεγοβίνης δεν έχουν θεσπιστεί ακόμη·
           32.     επαινεί τη Σερβία για τις βελτιωμένες διεθνοτικές σχέσεις, ιδίως στη Βοϊβοντίνα όπου υπήρξε μείωση των
           διεθνοτικών επεισοδίων, αν και όχι ολοκληρωτική κατάπαυσή τους· καλεί τις σερβικές αρχές να πάρουν επιπλέον
           μέτρα για να προωθήσουν την ανάπτυξη των εθνικών μειονοτήτων στην πολυεθνοτική Βοϊβοντίνα, να προωθήσουν
           την ειρηνική συνύπαρξη μεταξύ τους και να εξασφαλίσουν ότι η αστυνομία, οι δικαστικές αρχές και άλλοι κρατικοί
           φορείς λειτουργούν σε εθνοτικά ουδέτερη βάση και, προκειμένου να οικοδομηθεί η απαραίτητη εμπιστοσύνη του
           πληθυσμού απέναντι στους θεσμούς αυτούς, να διασφαλίσουν ότι το προσωπικό των αρχών αυτών αντανακλά
           επαρκώς την εθνοτική σύνθεση· καλεί περαιτέρω τις σερβικές αρχές να διαχειριστούν με προσοχή οποιαδήποτε
           ενδεχόμενη εισροή προσφύγων ώστε να μη διαταραχθεί η εθνοτική, πολιτισμική, θρησκευτική, οικονομική και
           πολιτική ισορροπία στην περιοχή, με στόχο να εξασφαλιστεί η επιτυχημένη ένταξη σε ένα πολυπολιτισμικό
           περιβάλλον· υπογραμμίζει την εξέχουσα σημασία των προγραμμάτων που έχουν στόχο την οικοδόμηση της
           ανεκτικότητας μεταξύ των κοινοτήτων, ιδίως στη Βοϊβοντίνα· είναι της άποψης ότι η κοινοτική χρηματοδότηση
           είναι επίσης απαραίτητη για αυτά τα προγράμματα·
 ---pagebreak--- C 263 E/632                                     Επίσημη Εφημερίδα της Ευρωπαϊκής Ένωσης                          EL       16.10.2008
Πέμπτη, 25 Οκτωβρίου 2007
             33.     παρατηρεί με ικανοποίηση ότι τα εθνοτικά αλβανικά κόμματα της κοιλάδας του Preševo συμμετείχαν στις
             πρόσφατες εκλογές για πρώτη φορά μέσα σε μια δεκαετία και ότι οι μειονότητες εκπροσωπούνται τόσο στο
             νομοθετικό όσο και στο εκτελεστικό σκέλος της εξουσίας· πιστεύει ότι το Sandžak παραμένει περιοχή ιδιαίτερης
             ανησυχίας και καλεί την κυβέρνηση να εργαστεί με τους τοπικούς πολιτικούς παράγοντες προκειμένου να
             εξευρεθούν πολιτικές για την περιστολή της περαιτέρω ριζοσπαστικοποίησης και των διαιρέσεων μέσα στην τοπική
             κοινωνία·
             34.     επικροτεί τη δέσμευση κονδυλίων στον προϋπολογισμό του 2007 για έργα που συνδέονται με τη δράση
             «Δεκαετία ένταξης των Ρομά»· εκφράζει ωστόσο ανησυχία για τη συνολική έλλειψη συστημικής προσέγγισης
             πολιτικής σε σχέση με τη βελτίωση της ζωής και των συνθηκών διαβίωσης των Ρομά, συμπεριλαμβανομένων
             εσωτερικά εκτοπισθέντων και επαναπατρισθέντων και για τις συνεχιζόμενες διακρίσεις εναντίον της κοινότητας
             των Ρομά·
             35.     καλεί τη σερβική κυβέρνηση να εφαρμόσει πλήρως τα Εθνικά Σχέδια Δράσης για την υλοποίηση της
             Δεκαετίας Ένταξης των Ρομά, τόσο σε οικονομικό όσο και σε θεσμικό επίπεδο προκειμένου να εξευρεθούν
             πρακτικές και εφαρμόσιμες λύσεις για την κοινότητα των Ρομά· υπενθυμίζει στη Σερβία ότι η θέσπιση συνολικής
             νομοθεσίας για την καταπολέμηση των διακρίσεων και η εξεύρεση βιώσιμων λύσεων επαναπατρισμού για την
             ενσωμάτωση των μειονοτικών κοινοτήτων των Ρομά που ζουν ακόμη σε στρατόπεδα συγκαταλέγονται ανάμεσα
             στις προτεραιότητες της Ευρωπαϊκής Εταιρικής Σχέσης με τη Σερβία,
             36.     λαμβάνει υπό σημείωση τη συγκρότηση Υπηρεσίας Ανθρωπίνων Δικαιωμάτων και Δικαιωμάτων των Μειονο-
             τήτων, που υπάγεται απευθείας στον πρωθυπουργό και αντικαθιστά το προηγούμενο υπουργείο Ανθρωπίνων
             Δικαιωμάτων και Δικαιωμάτων των Μειονοτήτων της Κρατικής Ένωσης· καλεί τον πρωθυπουργό να διασφαλίσει
             ότι τα ανθρώπινα δικαιώματα και τα δικαιώματα των μειονοτήτων αποτελούν προτεραιότητα στο πρόγραμμα
             δράσης της κυβέρνησης· επικροτεί το γεγονός ότι το νέο σύνταγμα της Σερβίας παρέχει συνταγματική βάση στα
             εθνικά συμβούλια των εθνοτικών μειονοτήτων και ζητεί την έγκριση νέας νομοθεσίας με στόχο την παροχή
             καλύτερης ρύθμισης όσον αφορά το καθεστώς, το έργο και την εκλογή των εν λόγω συμβουλίων· αναμένει από
             την παρόμοια νομοθεσία να προσφέρει ένα βελτιωμένο νομικό πλαίσιο για την προστασία των δικαιωμάτων των
             μειονοτήτων και την ένταξη όλων των εθνοτικών μειονοτήτων σε κρατικές δομές·
             37.     χαιρετίζει την έγκριση ολοκληρωμένης εθνικής στρατηγικής για την καταπολέμηση της εμπορίας ανθρώπων,
             αλλά προτρέπει τη σερβική κυβέρνηση να είναι περισσότερο αυστηρή κατά τη δίωξη υποθέσεων και να διασφαλίζει
             ότι οι διακινητές ανθρώπων θα λαμβάνουν και θα εκτίουν ποινές φυλάκισης ανάλογες του χαρακτήρα του
             αδικήματος·
             38.     πιστεύει ότι ο μετασχηματισμός της Σερβικής Ραδιοτηλεόρασης (RTS) σε δημόσια υπηρεσία αντιπροσω-
             πεύει βήμα προόδου αλλά επισύρει την προσοχή στην έλλειψη δημόσιας συζήτησης σχετικά με τις τροποποιήσεις
             του Νόμου για τις Ραδιοτηλεοπτικές μεταδόσεις και στις αδυναμίες στη διαδικασία διορισμού των μελών του
             συμβουλίου της RTS· εφιστά επίσης την προσοχή στην ανάγκη εκπόνησης πλήρως δημοκρατικών κανόνων που
             θα διέπουν τη χορήγηση αδειών ραδιοτηλεοπτικών μεταδόσεων και θα παρέχουν ιδίως τη δυνατότητα προσβολής
             αποφάσεων της εκχωρούσας αρχής· αποδοκιμάζει το γεγονός ότι δεν σημειώθηκε πρόοδος στη διαλεύκανση
             υποθέσεων με δολοφονίες δημοσιογράφων και εκφράζει τη λύπη του για την πρόσφατη απόπειρα δολοφονίας
             ενός διακεκριμένου δημοσιογράφου που διερευνούσε τα εγκλήματα πολέμου και την οργανωμένη εγκληματι-
             κότητα· ζητεί από τις αρμόδιες αρχές να βρουν τους δράστες και να διερευνήσουν διεξοδικά το έγκλημα·
             39.     επισημαίνει την ύπαρξη καλά αναπτυγμένου τομέα ΜΚΟ και χαιρετίζει τις προσπάθειες των αρχών για
             διαβούλευση με την κοινωνία των πολιτών, ιδίως το ειδικό μνημόνιο συνεργασίας που υπογράφτηκε από το
             Σερβικό Γραφείο για την Ευρωπαϊκή Ολοκλήρωση και ΜΚΟ και από το Συμβούλιο για τις σχέσεις με την κοινωνία
             των πολιτών που ίδρυσε ο Πρόεδρος της Σερβίας, και από το Συμβούλιο Εξωτερικής Πολιτικής που ίδρυσε ο
             σέρβος Υπουργός Εξωτερικών, καθώς και τη συμπερίληψη εκπροσώπων ΜΚΟ στο κρατικό συμβούλιο για την
             ευρωπαϊκή ολοκλήρωση, υπό την προεδρία του πρωθυπουργού· καλεί το σερβικό Κοινοβούλιο να εγκρίνει
             νομοθεσία για τη βελτίωση της νομικής κατάστασης των οργανώσεων της κοινωνίας των πολιτών·
             40.     καταδικάζει τη δημόσια σπίλωση παραγόντων της κοινωνίας των πολιτών οι οποίοι επικρίνουν την
             κυβέρνηση ή επισύρουν την προσοχή σε ευαίσθητα ζητήματα όπως τα εγκλήματα πολέμου· αποδοκιμάζει
             πρόσφατο κλίμα πολιτικά υποκινούμενων επιθέσεων και προειδοποιεί για την αυξημένη συχνότητα κηρυγμάτων
             μίσους στα μέσα ενημέρωσης και την πολιτική εναντίον ακτιβιστών των ανθρωπίνων δικαιωμάτων, δημοσιογράφων
             και πολιτικών·
             41.     χαιρετίζει την υπογραφή των συμφωνιών διευκόλυνσης θεώρησης διαβατηρίου και επανεισδοχής στις 18
             Σεπτεμβρίου 2007 και ζητεί από το Συμβούλιο να διασφαλίσει ότι θα τεθούν σε ισχύ έως τα τέλη του 2007·
             χαιρετίζει την έγκριση του νόμου περί των ταξιδιωτικών εγγράφων και σημειώνει ότι οι νόμοι περί ασύλου,
             κρατικών συνόρων και αλλοδαπών βρίσκονται επί του παρόντος υπό έγκριση· καλεί το Συμβούλιο, με την
 ---pagebreak--- 16.10.2008       EL                            Επίσημη Εφημερίδα της Ευρωπαϊκής Ένωσης                                   C 263 E/633
                                                                                Πέμπτη, 25 Οκτωβρίου 2007
           υποστήριξη της Επιτροπής, να θεσπίσει συγκεκριμένο χάρτη πορείας για την κυκλοφορία χωρίς θεωρήσεις και
           μέτρα υποστήριξης με στόχο την αύξηση των ευκαιριών πραγματοποίησης ταξιδιών για μεγαλύτερο ποσοστό των
           πολιτών και κυρίως των νέων· υπογραμμίζει τη σημασία της κινητικότητας τόσο για την πολιτική και οικονομική
           ανάπτυξη της Σερβίας, δεδομένου ότι η κινητικότητα παρέχει στους πολίτες την ευκαιρία να αποκτήσουν άμεση
           εμπειρία σχετικά με την ΕΕ και διευκολύνει τη διαδικασία ευρωπαϊκής ολοκλήρωσης της Σερβίας· ζητεί μεγαλύτερη
           συμμετοχή στη δια βίου μάθηση και σε προγράμματα πολιτιστικών ανταλλαγών· καλεί το Συμβούλιο να εξετάσει
           την δημιουργία κοινού συστήματος για τη διαχείριση των αιτήσεων θεώρησης διαβατηρίου κατά τρόπον ώστε να
           ελαφρύνεται ο φόρτος στα πιο απασχολημένα προξενεία και να εξασφαλίζεται ότι οι αιτήσεις διεκπεραιώνονται σε
           εύλογο χρονικό διάστημα·
           42.     είναι της γνώμης ότι η μεταρρύθμιση του εκπαιδευτικού συστήματος δεν αποτελεί μόνο επιταγή αλλά
           επίσης τον μοναδικό τρόπο προκειμένου η Σερβία να αναπτύξει ένα νέο σύστημα αξιών για νεότερες γενιές στο
           πλαίσιο της παρούσας διαδικασίας εκδημοκρατισμού·
           43.     καλεί το Συμβούλιο, την Επιτροπή και όλα τα κράτη μέλη να καταβάλουν σύντονες προσπάθειες για να
           αυξήσουν την προβολή της ΕΕ στη Σερβία και ζητεί επιμόνως από την Επιτροπή να αποφύγει περαιτέρω καθυστε-
           ρήσεις στην πρόσληψη προσωπικού στα γραφεία της αντιπροσωπείας της, συμπεριλαμβανομένων εμπειρογνωμόνων
           για τη διαχείριση των κεφαλαίων του Μηχανισμού Προενταξιακής Βοήθειας·
           44.     καλεί την Επιτροπή Εξωτερικών Υποθέσεων και την Υποεπιτροπή Ανθρωπίνων Δικαιωμάτων αυτής να
           εξακολουθήσουν να παρακολουθούν εκ του σύνεγγυς την κατάσταση στη Βοϊβοντίνα, εφαρμόζοντας τα συμπερά-
           σματα που εξάγει η έκθεση της διερευνητικής αποστολής της ad hoc αντιπροσωπείας του στη Βοϊβοντίνα·
           45.     καλεί τις σερβικές αρχές, να εγκρίνουν, ως θέμα εκτάκτου ανάγκης, νόμους περί αποζημίωσης σύμφωνα με
           τους νόμους άλλων χωρών, οι οποίοι θα παρέχουν, όπου ενδείκνυται, αποζημίωση βάσει του πραγματικού κόστους
           αντί για κρατικά ομόλογα·
           46.     καλεί τα νέα κράτη μέλη να διαδραματίσουν ενεργό ρόλο στην πορεία της Σερβίας προς την ΕΕ, δίνοντας
           στη Σερβία τη δυνατότητα να επωφεληθεί από την εμπειρία τους στις μεταρρυθμίσεις·
           47.     καλεί τις σερβικές αρχές να συνεχίσουν την προσέγγιση με την περιβαλλοντική νομοθεσία και τις προδια-
           γραφές της ΕΕ και να εφαρμόσουν και να επιβάλουν την εγκριθείσα νομοθεσία·
           48.     χαιρετίζει την προσχώρηση της Σερβίας στο έβδομο πρόγραμμα πλαίσιο για την έρευνα και την τεχνο-
           λογική ανάπτυξη· καλεί το Συμβούλιο να αυξήσει τα προγράμματα αδελφοποίησης και τεχνικής βοήθειας, ιδίως
           αυτά που απευθύνονται στους νέους·
           49.     αναθέτει στον Πρόεδρό του να διαβιβάσει την παρούσα σύσταση στο Συμβούλιο και, προς ενημέρωση,
           στην Επιτροπή και στις κυβερνήσεις και στα κοινοβούλια των κρατών μελών και της Σερβίας.
           P6_TA(2007)0483
           Η σημερινή κατάσταση των σχέσεων ΕΕ-Αφρικής
           Ψήφισμα του Ευρωπαϊκού Κοινοβουλίου της 25ης Οκτωβρίου 2007 σχετικά με την πρόοδο στις σχέσεις
                                                    ΕΕ-Αφρικής (2007/2002(INI))
           Το Ευρωπαϊκό Κοινοβούλιο,
           — έχοντας υπόψη την δήλωση και το σχέδιο δράσης, όπως διαμορφώθηκαν κατά τη σύνοδο κορυφής Αφρι-
                κής-Ευρώπης, που πραγματοποιήθηκε στις 3 και 4 Απριλίου 2000 στο Κάιρο, υπό την αιγίδα του Οργανι-
                σμού Αφρικανικής Ενότητας και της ΕΕ,
           — έχοντας υπόψη το στρατηγικό σχέδιο 2004-2007 της Επιτροπής της Αφρικανικής Ένωσης (ΕΑΕ), το οποίο
                εγκρίθηκε στις 7 Ιουλίου 2004 κατά την τρίτη σύνοδο κορυφής των αφρικανών αρχηγών κρατών και
                κυβερνήσεων, που πραγματοποιήθηκε στην Αντίς Αμπέμπα της Αιθιοπίας,


Avis juridique important

|

31974H0256

74/256/ΕΟΚ: Σύσταση της Επιτροπής, της 17ης Απριλίου 1974, που απευθύνεται στην κυβέρνηση της Γερμανίας σχετικά με τα προσχέδια των μέτρων με τα οποία εφαρμόζονται οι κανονισμοί (ΕΟΚ) αριθ. 516/72, (ΕΟΚ) αριθ. 517/72 του Συμβουλίου και (ΕΟΚ) αριθ. 1172/72 της Επιτροπής (Το κείμενο στη γερμανική γλώσσα είναι το μόνο αυθεντικό)

Επίσημη Εφημερίδα αριθ. L 141 της 24/05/1974 σ. 0003 - 0003

/* Δεν υπάρχει επίσημη ελληνική μετάφραση του εγγράφου αυτού           διότι δεν περιλαμβανόταν στην ελληνική Ειδική Έκδοση. Δεν           περιλαμβάνονταν στην ελληνική Ειδική Έκδοση:           - Πράξεις που δεν ίσχυαν πλέον την ημερομηνία προσχώρησης της           Ελλάδας (01/01/1981)           - Πράξεις που καταργήθηκαν αυτόματα κατά την προσχώρηση (π.χ.           ορισμένες συμφωνίες μεταξύ της Κοινότητας και της Ελλάδας)           - Πράξεις δεσμευτικές μόνο για τους αποδέκτες τους, που είναι           συνεπώς αυθεντικές μόνο στη γλώσσα στην οποία συντάχθηκαν           - Μη δεσμευτικές πράξεις           - Πράξεις που δεν θεωρήθηκαν αρκετά σημαντικές ώστε να           συμπεριληφθούν           - Ορισμένες πράξεις που ακυρώθηκαν κατά τη δημιουργία της Ειδικής           Έκδοσης */           /* oknogr81 */